Premis makanan ada lipas, najis tikus diarah tutup
Oleh NURUL IZZATI ZAINI

17 Februari 2023, 7:20 pm
PETALING JAYA – Empat premis makanan di Jalan Kuchai Maju, Seputeh telah diarah tutup oleh Dewan Bandaraya Kuala Lumpur (DBKL) bermula hari ini, selepas didapati beroperasi dalam keadaan yang kotor dan menjijikkan.
DBKL dalam satu hantaran di akaun Facebooknya berkata, premis-premis tersebut didapati terdapat urungan lipas dan najis tikus serta bahan makanan diletakkan secara terus di atas lantai.
Ujarnya, keadaan lantai dapur atau tempat penyediaan makanan juga didapati kotor dan berdaki hitam serta terdapat sisa makanan.
“Semalam, DBKL telah melaksanakan Operasi Penguatkuasaan Malam (OPM) bermula pukul 7.30 malam dengan kekuatan seramai 31 orang anggota daripada Pejabat Kesihatan dan Penguatkuasaan.
“Operasi telah melibatkan 25 premis makanan di lokasi terbabit dimana empat daripadanya telah diarah tutup berkuatkuasa hari ini kerana gagal mencapai tahap kebersihan.
“Hasil pemeriksaan mendapati, terdapat pengendali makanan gagal mendapatkan suntikan tifoid atau Kursus Asas Penyediaan Makanan dan majikan juga mengambil pekerja warga asing tanpa permit kerja yang sah,” katanya.

Tambahnya, terdapat premis berani menjalankan perniagaan tanpa lesen daripada Datuk Bandar Kuala Lumpur dan aktiviti perniagaan turut dijalankan di kaki lima dan lorong belakang.
Katanya lagi, perangkap minyak di premis-premis tersebut juga tidak dipasang dan tidak diselenggara dengan sempurna selain meletakkan halangan kerusi dan meja makan di atas kaki lima jalan.
Sehubungan itu, sejumlah 42 notis kompaun di bawah UUK PPM (Wilayah Persekutuan Kuala Lumpur) 2016, UUK Pengendali Makanan 1979 dan Akta Jalan, Parit dan Bangunan 1976 dikeluarkan atas pelbagai kesalahan.
“Penutupan premis dilaksanakan di bawah UUK 28(1) UUKPPM (Wilayah Persekutuan Kuala Lumpur) 2016.
“DBKL akan meneruskan operasi seumpama ini dari semasa kesemasa bagi memastikan pengendali makanan mematuhi peraturan dan piawaian yang telah ditetapkan,” katanya. – KOSMO! ONLINE.


Lelaki rogol bekas isteri selepas keluar penjara
Oleh KOSMO!

17 Februari 2023, 8:00 pm
JAKARTA – Seorang warga Karang Duwek di wilayah Jawa Timur ditangkap polis setelah baru bebas dua minggu dari penjara berikutan kes melakukan penganiayaan, lapor portal berita antvklik hari ini.
Pemuda berusia 21 tahun itu kembali semua menjadi tahanan kerana dia bertindak merogol bekas isterinya, baru-baru ini.
Menurut pegawai polis Bangkalan, Wiwit Ari Wibisono, pada mulanya dia dijangka akan disambut oleh bekas isterinya ketika keluar dari tahanan tetapi situasi tersebut tidak berlaku.
Namun, pelaku bertindak menghubungi bekas isterinya melalui telefon, katanya.
Setelah mereka bertemu, lelaki tersebut membawa bekas isterinya ke tengah hutan atau kebun hingga berlakunya pemerkosaan dengan mangsa ditinggalkan di lokasi kejadian.
Wiwit berkata, pemuda berkenaan datang lagi ke tempat kejadian dan melakukan perbuatan yang sama buat kali kedua dan selepas melakukannya, dia membawa bekas isterinya pulang dan memintanya tidak mendedahkan perkara tersebut kepada orang lain.

Menurut portal berita tv1nenews.com, berikutan itu dia ditahan dan berdepan hukuman maksimum 12 tahun penjara jika didapati bersalah. – Agensi


Mahkamah: Ahmad Zahid mohon pertimbang pasport kekal dikembalikan
Oleh NUZULSHAM SHAMSUDDIN

17 Februari 2023, 7:29 pm
KUALA LUMPUR – Timbalan Perdana Menteri, Datuk Seri Ahmad Zahid Hamidi, memohon Mahkamah Rayuan menyemak dan menimbangkan permohonannya supaya pasport antarabangsa dikembalikan secara kekal bagi menjalankan tugas rasmi dengan lancar.
Menurut Ahmad Zahid, 70, keputusan Mahkamah Tinggi di sini yang menolak permohonannya untuk mendapatkan dokumen perjalanan itu bakal memprejudiskan hak dan tanggungjawabnya kerana perlu memohon secara rasmi di mahkamah setiap kali perlu ke luar negara atas urusan kerja.
Melalui notis usul yang difailkan pada 13 Februari lalu di Mahkamah Rayuan, Ahmad Zahid memohon permohonan pelepasan pasportnya secara penuh dan kekal dipertimbangkan kembali dan diputuskan Mahkamah Rayuan dengan ap-apa syarat sewajarnya dikenakan mahkamah terbabit.
Sementara itu menerusi afidavit sokongannya, Ahmad Zahid berkata,
Mahkamah Tinggi Datuk Collin Lawrence Sequerah telah terkhilaf dan salah dalam menggunakan budi bicara ketika menolak permohonannya untuk mendapatkan dokumen itu secara kekal.
“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.
“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara yang menjadi tanggungjawab setiap individu,” katanya.

Dalam prosiding pengurusan kes hari ini, Timbalan Pendaftar Mahkamah Rayuan Mohd. Khairi Haron menetapkan 27 Mac ini bagi pendengaran notis usul itu.
Prosiding turut dihadiri peguam Aiman Abdul Rahman manakala Timbalan Pendakwa Raya Abdul Malik Ayob bertindak bagi pihak pendakwaan.
Pada 3 Februari lalu, Hakim Collin Lawrence menolak permohonan Ahmad Zahid, tetapi
membenarkan pasport itu diserahkan sementara bagi membolehkan Presiden UMNO itu membuat pasport diplomatik untuk urusan rasmi.
Pasport Ahmad Zahid sebelum ini diserahkan dan berada dalam simpanan mahkamah sebagai syarat jaminan tambahan, selepas beliau didakwa dengan 47 tuduhan rasuah, pecah amanah dan pengubahan wang haram dana Yayasan Akalbudi yang kini dalam peringkat bela diri. – KOSMO! ONLINE.


‘Raja’ Muay Thai peluk Islam kahwin gadis Selatan Thai
Oleh KOSMO!

17 Februari 2023, 7:30 pm
BANGKOK – Peserta Thailand yang menyertai pertandingan program seni mempertahankan diri, ONE Championship, Rodtang Jitmuangnon mengesahkan dia memeluk agama Islam dan berkahwin dengan gadis Muslim, lapor portal berita South China Morning Post semalam.
Dia yang terkenal dengan gelaran ‘Raja’ seni mempertahankan diri Muay Thai, mengahwini rakan seperjuangannya, Aida Looksaikongdin dalam perkahwinan tradisi masyarakat Islam.
Setelah menjadi sami Buddha pada bulan lalu, warga Thailand berusia 25 tahun itu kini mengesahkan dia memilih untuk mengikut agama isterinya dan bernikah dengan Aida di selatan Thailand pada minggu lalu.
Apabila seorang peminat bertanya kepadanya, adakah anda beragama Islam berikutan perkahwinannya dengan Aida yang turut muncul di hadapan kamera dalam video Instagram, Rodtang menjawab: “Ya, Alhamdulillah”.
“Kami menjadikannya saudara, dia Islam sekarang,” tambah jurubahasanya.
Peminat-peminat lain, ramai daripada mereka dari Malaysia turut mengucapkan tahniah atas perkahwinannya dan penukaran agamanya dengan seorang peminat berkata: “Selamat Memeluk Islam”. – Agensi


[VIDEO] Lelaki berparang samun penyelia di tepi jalan
Oleh ISKANDAR SHAH MOHAMED

17 Februari 2023, 5:47 pm
KLANG – Seorang penyelia pasar raya mini menempuh detik mendebarkan apabila disamun lelaki berparang dan berpelitup muka yang menaiki sebuah kereta di Jalan Mokhtar, Kapar di sini, semalam.
Kejadian kira-kira pukul 7 malam itu berlaku ketika wanita berusia dalam lingkungan 50-an berkenaan sedang menuju ke keretanya di parkir tepi jalan tersebut.
Timbalan Ketua Polis Daerah Klang Utara, Superintendan Mohd. Khairi Shafie berkata, pihaknya menerima aduan mengenai kejadian yang tular di media sosial itu pukul 9.23 malam tadi.
Katanya, siasatan awal mendapati suspek menaiki kereta Honda City berwarna perak.
“Ketika kejadian, lelaki berpakaian gelap itu memakai pelitup muka dan bertopi. Suspek menarik beg tangan mangsa lalu melarikan diri dengan keretanya,” katanya dalam kenyataan hari ini.
“Polis sedang menjalankan siasatan termasuk mempergiatkan usaha mengesan suspek. Orang ramai yang mempunyai maklumat diminta menghubungi pegawai penyiasat Inspektor Mohd. Khairolazuan Mohd. Supian di talian 0111-6937331 atau balai polis berdekatan,” katanya. – KOSMO! ONLINE.


Malaysia tidak terima sebarang notis baharu arahan rampasan aset Petronas – Azalina
Oleh EDDY AQMAL MOHAMED HAMIDI

17 Februari 2023, 5:50 pm
PUTRAJAYA – Kerajaan akan terus berjuang mempertahankan hak Malaysia di mahkamah dalam usaha memastikan lampiran kedua (sekiranya ada) berhubung perintah rampasan aset Petronas oleh waris Kesultanan Sulu dibatalkan seperti lampiran pertama sebelum ini.
Menteri di Jabatan Perdana Menteri (Urusan Undang-Undang dan Reformasi Institusi), Datuk Seri Azalina Othman Said berkata, Malaysia bagaimanapun belum menerima apa-apa notis berhubung lampiran kedua itu sekaligus tidak dapat mengesahkan kebenarannya.
“Sekiranya (dakwaan perolehi arahan mahkamah) mereka terbukti benar, ini bukan kali pertama percubaan waris Kesultanan Sulu untuk merampas aset Malaysia di Luxembourg berdasarkan ‘award’ akhir yang diberikan oleh peguam Sepanyol yang pelantikannya sebagai penimbang tara dibatalkan oleh mahkamah sama sebelum ini.
“Sebaliknya, percubaan baharu yang didakwa mahu melampirkan aset ini akan mengikuti jejak lampiran pertama dan gagal, yang baru-baru ini dibatalkan oleh mahkamah Luxembourg,” katanya dalam kenyataan hari ini.
Menurut Azalina, seperti yang telah kerajaan perjuangkan sebelum ini, Malaysia akan terus mempertahankan haknya di muka pengadilan dan memastikan lampiran buat kali kedua itu dibatalkan juga oleh Mahkamah Luxembourg.
“Ingin kami ingatkan orang ramai bahawa waris Kesultanan Sulu ini dan penasihat mereka sekali lagi cuba untuk memutarbelitkan kebenaran di hadapan media seperti yang telah mereka lakukan sebelum ini di mahkamah.

“Kes ini berkait skandal timbang tara yang sah dan melemahkan dua perkara paling asas dalam institusi aturan undang-undang iaitu menghormati undang-undang serta mematuhi perintah mahkamah dan Malaysia akan berusaha keras untuk mempertahankan haknya,” tegas beliau.
Terdahulu, portal media antarabangsa hari ini melaporkan bahawa mahkamah di Luxembourg telah mengeluarkan perintah rampasan baharu terhadap dua aset Petronas.
Perintah rampasan buat kali kedua yang bertarikh 14 Februari lalu itu, didakwa dikeluarkan mahkamah tersebut selepas waris Kesultanan Sulu cuba menguatkuasakan ‘award’ bernilai AS$ 15 bilion yang sebelum ini didakwa diperolehi mereka.- KOSMO! ONLINE.


Pos surat 100 tahun baru sampai
Oleh KOSMO!

17 Februari 2023, 7:00 pm
LONDON – Dihantar pada Februari 1916, sepucuk surat akhirnya tiba di alamat yang dimaksudkan di Hamlet Road, selatan London, hanya beberapa tahun lalu dan mengelirukan penghuninya, lapor saluran berita CNN.
“Kami perasan bahawa tahun padanya ialah ’16. Jadi kami fikir ia adalah 2016,” kata Finlay Glen memberitahu CNN.
“Kemudian kami menyedari bahawa setem itu adalah Raja dan bukannya Ratu (Elizabeth II), jadi kami merasakan bahawa ia tidak mungkin berlaku pada 2016,” tambahnya.
Glen memberitahu CNN bahawa surat itu tiba di kediamannya beberapa tahun lalu, tetapi dia baru-baru ini membawanya kepada persatuan sejarah tempatan supaya mereka boleh menyelidiknya dengan lebih lanjut.
Sampul surat itu mempunyai setem 1 pence (RM0.05) yang tertera imej Raja George V.
Surat itu dihantar pada pertengahan Perang Dunia I iaitu lebih sedekad sebelum Ratu Elizabeth II dilahirkan.

“Sebaik sahaja kami menyedari ia sudah sangat tua, kami rasa tidak mengapa untuk membuka surat itu,” kata Glen, 27.
“Insiden seperti ini berlaku sekali-sekala dan kami tidak pasti apa yang telah berlaku dalam insiden ini,” kata jurucakap Royal Mail kepada CNN dalam satu kenyataan.
Surat tersebut ditulis oleh Christabel Mennel iaitu  anak kepada peniaga teh, Henry Tuke Mennel, semasa keluarganya sedang bercuti di Bath,  barat England.
Dalam surat itu, Mennel menulis: “Saya paling sengsara di sini dengan selesema yang sangat berat.” – Agensi


Kucing enggan tinggalkan bomba kacak selepas diselamatkan dari runtuhan
Oleh KOSMO!

17 Februari 2023, 5:35 pm
ANKARA – Seekor kucing yang diselamatkan dari bawah runtuhan semasa operasi mencari dan menyelamat di Turkiye enggan meninggalkan petugas yang menyelamatkannya selama beberapa hari, lapor platform perkongsian Reddit.
Kucing itu diselamatkan 129 jam selepas gempa bumi menggegarkan bandar Gaziantep. Ia tidak meninggalkan pasukan bomba terbabit dan sentiasa mengikuti ke mana sahaja mereka pergi.
 Anggota bomba yang menyelamatkan kucing tersebut, Ali Cakas menamakannya sebagai Enkaz yang bermaksud runtuhan dalam bahasa Turkiye.
“Pada hari keempat gempa bumi, kami menyelamatkan seekor kucing baka Van dan ia diserah kepada pemiliknya.
“Keesokan harinya, kami menyelamatkan kucing ini. Kami menamakannya Enkaz kerana kami mengeluarkannya dari ‘neraka’.
“Ia mungkin kedengaran tidak masuk akal, tetapi kami mahu ia menjadi kenangan dengan cara ini,” kata Cakas.

Pasukan bomba itu berkongsi semua makanan dan minuman dengan Enkaz. Mereka mencari petunjuk untuk menemui pemiliknya tetapi kucing itu enggan pergi.
“Saya melihat kesedihan pada kucing ini. Saya membawa ia di sisi saya terutamanya sekiranya pemiliknya datang.
“Tetapi jika pemiliknya tidak ditemui, saya berfikir untuk membawanya bersama saya, ia akan menjadi kenangan,” jelas Cakas. – Agensi


Suami ajak rakan belasah kekasih isteri
Oleh KOSMO!

17 Februari 2023, 6:30 pm
JAKARTA – Sebuah klip video tular di media sosial Indonesia memaparkan seorang lelaki dibelasah kerana berdua-duaan dengan isteri orang, lapor laman berita Detik hari ini.
Video itu dimuat naik dalam akaun Instagram @andreli_48. Kejadian dikatakan berlaku di Pati, Jawa Tengah.
Berdasarkan rakaman, beberapa lelaki menyerbu sebuah rumah yang gelap dan membelasah seorang lelaki.
Selepas dihalang beberapa penduduk yang lebih tua, mangsa yang dipukul disuruh duduk di tepi seorang wanita.
Lelaki itu dipukul oleh penduduk di Trangkil, daerah Pati selepas ditangkap menjalinkan hubungan sulit dengan isteri orang.
“Ditangkap oleh si suami yang sah, seorang lelaki yang berada di rumah isterinya dipukul oleh rakan-rakan suami. Video itu dirakam di kawasan Pati,” demikian kapsyen video tersebut. – Agensi


Diganggu suara ‘menyerupai’ anak di luar bilik hotel pukul 2 pagi
Oleh KOSMO!

17 Februari 2023, 4:56 pm
PETALING JAYA – Kerusi bergerak di tengah malam, bunyi cakaran pada dinding, dan suara panggilan anak di luar bilik hotel antara pengalaman ngeri dialami para pelancong tempatan yang menetap di hotel sekitar negeri Melaka.
Peristiwa yang mengganggu percutian di bandar sejarah itu dikongsikan beberapa pengguna di TikTok bagi menceritakan bagaimana mereka berdepan dengan gangguan entiti di sana.
Seorang pengguna TikTok @meiyalabel melalui hantarannya itu berkata, tempahan bilik hotel yang dilihat mewah dan selesa bertukar menjadi pengalaman paling menyeramkan baginya buat percutian pada bulan Oktober tahun lalu.
“Saya pilih hotel ini untuk memudahkan perjalan ke pusat beli belah, perkara mula jadi seram kira-kira pukul 1.30 pagi hingga 3.30 pagi selepas banyak mendengar bunyi yang pelik.
“Bayangkan pukul 2 pagi dengar bunyi cakaran pada dinding bangunan, ditambah pula bunyi tombol pintu dipusingkan, pukul 6.30 pagi baru saya boleh tidur,” katanya.
Sementara itu, seorang lagi pengguna TikTok @asyikin.along turut berkongsikan pengalaman dirinya mendengar suara anaknya di luar bilik hotel walaupun anaknya sudah tidur.

Katanya, dia bersama suaminya keliru seketika apabila mendapati suara anaknya memanggil nama ibunya di luar bilik hotel pada 2 pagi.
“Anak saya ketika itu tidur di bilik hotel bersama adik saya, di sebelah bilik sahaja, saya kemudian bangun untuk lihat sama ada betul anak saya ada di luar pintu bilik.
“Apabila buka pintu bilik tak nampak pula anak saya di luar, saya kemudian mendapatkan adik saya yang tidur di bilik sebelah, dia memaklumkan anak saya sudah tidur sejak pukul 12 malam lagi.
“Bukan saya sahaja dengan suara anak saya pada pukul 2 pagi itu, suami saya juga dengar, bagi tidak memanjangkan lagi isu ini kami mengambil keputusan untuk jelaskan pada adik saya keesokan harinya,” katanya.
Terdahulu, Kosmo! melaporkan, Beberapa pelanggan yang menginap di hotel di negeri ini mendakwa, mereka melalui pengalaman menyeramkan apabila diganggu entiti atau hantu yang mengakibatkan mereka ketakutan kerana tidak tahan diusik.
Di sebalik pengalaman mendebarkan itu, mereka bernasib baik apabila wang pendahuluan dan kos penginapan yang telah dibayar kepada hotel berkenaan dikembalikan selepas berjaya membuktikan bahawa gangguan itu wujud seperti didakwa. – KOSMO! ONLINE


7 peratus pekerja p-hailing penjawat awam
Oleh KOSMO!

17 Februari 2023, 4:58 pm
PETALING JAYA – Kajian Jabatan Perangkaan Malaysia (DOSM) mendapati sebanyak tujuh peratus daripada kira-kira 4,926 pekerja sambilan p-hailing yang disoal selidik merupakan penjawat awam.
Menurut DOSM, sebanyak 14.23 peratus daripada mereka merupakan pekerja swasta, manakala sebanyak 5.60 peratus lagi terdiri daripada mereka yang bekerja sendiri.
“Sebanyak 1.46 peratus adalah pelajar dan 1.25 peratus pekerja badan berkanun,” kata DOSM dalam Laporan Kajian Pekerja Gig Dalam Perkhidmatan Penghantaran Makanan dan Barangan Yang Bekerja Sendiri 2022.
Terdahulu, DOSM memaklumkan, kajian bermula 1 Mac hingga 31 Disember 2022 yang melibatkan seramai 6,657 pekerja p-hailing itu mendapati 70.35 peratus responden menjadikan p-hailing sebagai pekerjaan utama.
Manakala, sebanyak 29.65 peratus individu atau kira-kira 4,926 pekerja p-hailing tidak menjadikan p-hailing sebagai pekerjaan utama mereka.
Kata DOSM, hasil kajian juga menunjukkan 97.71 peratus pekerja p-hailing merupakan golongan belia yang terdiri daripada individu berumur 15 hingga 30 tahun.

“Manakala 2.29 peratus merupakan golongan warga emas yang terdiri daripada individu yang berumur melebihi 60 tahun.
“Dari segi tahap pendidikan pula didapati kebanyakan pekerja p-hailing mempunyai tahap pendidikan Sijil Pelajaran Malaysia (SPM), Sijil Pelajaran Malaysia Vokasional (SPMV) atau setaraf (39.54 peratus).
“Kelulusan diploma dan setaraf (23.24 peratus) dan ijazah sarjana muda (11.79 peratus). Dapatan juga menunjukkan terdapat 0.21 peratus pekerja p-hailing yang tidak bersekolah dan 0.99 peratus tidak mempunyai sebarang kelayakan akademik,” kata DOSM.
Menurut DOSM, analisis juga menunjukkan pendapatan tertinggi diperoleh antara RM1,501 hingga RM2,499 (26.78 peratus) diikuti RM1,500 dan ke bawah (23.39 peratus) serta RM2,500 hingga RM3,170 (11.67 peratus).
Tambah DOSM, tiga kategori tertinggi dari segi waktu bekerja pekerja p-hailing dalam seminggu 49 jam sehingga 84 jam (30.79 peratus), 30 jam sehingga 48 jam (25.84 peratus) dan kurang 30 jam (25.42 peratus).
“Sebanyak 72.25 peratus responden telah mencarum dengan Pertubuhan Keselamatan Sosial (Perkeso), manakala 27.75 peratus tidak melakukan sebarang caruman dengan Perkeso.
“Hanya 22.05 peratus pekerja p-hailing mencarum dengan Kumpulan Wang Simpanan Pekerja (KWSP), manakala 77.95 peratus tidak melakukan sebarang caruman dengan KWSP.
“Dari segi pemilikan polisi insuran didapati sebanyak 45.07 peratus pekerja p-hailing mempunyai polisi insurans sendiri, manakala 54.93 peratus adalah sebaliknya,” kata DSOM.
Tambah DOSM lagi, kajian mendapati lima sebab utama pekerja p-hailing menyertai perkhidmatan itu untuk menampung perbelanjaan harian, membantu keluarga, mempunyai masa bekerja yang fleksibel,membuat simpanan dan tidak terikat dengan peraturan atau kontrak pekerjaan. – KOSMO! ONLINE


Kamal, ‘strawberry’ dan ‘pineapple’ buat calon SPM gelabah
Oleh KOSMO!

17 Februari 2023, 5:35 pm
PETALING JAYA – Perkataan Kamal, ‘strawberry’ dan ‘pineapple’ menjadi tular dalam Twitter sejak semalam yang dikatakan menjadi topik Ujian Mendengar Bahasa Inggeris Sijil Pelajaran Malaysia (SPM) 2022 yang berlangsung semalam.
Rata-rata calon berkongsi pengalaman mereka keliru berikutan audio didengari dikatakan terlalu laju.
Ada juga pelajar yang menjawab nama buahan-buahan lain seperti ‘apple’ dan ‘banana’ kerana audio tersebut yang dikatakan tidak jelas.
Tinjauan Kosmo! di media sosial mendapati rata-rata pelajar berkongsi perkara tersebut dan membandingkan dengan ujian mendengar bahasa Melayu yang dikatakan lebih mudah.
“Baru hendak gembira menjawab ujian mendengar bahasa Melayu kerana mudah, tetapi ujian mendengar ujian bahasa Inggeris terus menangis,” ciap Najwa.
“Ujian mendengar bahasa Inggeris laju betul, macam kereta api. Kesian budak (calon) terpinga-pinga hendak jawab. Audio bahasa Melayu okey, satu-satu (sebutir-sebutir) dia cakap,” luah Husna.

“Semalam tidak dengar apa-apa dengan dewan bergema. Lain sungguh dengan ujian mendengar bahasa Melayu sebab boleh dengar kerana lambat,” ciap pelajar yang lain pula.
Peperiksaan bertulis SPM 2022 melibatkan 403,637 akan bermula dari 20 Februari hingga 15 Mac depan manakala ujian bertutur bahasa Melayu telah diadakan pada 7 Februari dan 9 Februari lalu.
Ujian bertutur bahasa Inggeris pula telah diadakan pada 13 Februaru hingga 15 Februari lalu. – KOSMO! ONLINE


Pintu untuk KJ sertai PN masih terbuka
Oleh MUSTAQIM MOHAMED

17 Februari 2023, 5:03 pm
KOTA BHARU – Pas dan Perikatan Nasional (PN) masih membuka pintu buat Khairy Jamaluddin Abu Bakar sekiranya beliau berminat untuk kembali dan meneruskan karier dalam bidang politik.
Timbalan Presiden Pas, Datuk Seri Tuan Ibrahim Tuan Man berkata, PN sentiasa berlapang dada dengan menerima bekas Ahli Parlimen Rembau itu sekiranya beliau berhasrat untuk menyertai gabungan tersebut.
Menurutnya, setakat ini, PN juga masih belum berbincang sama ada untuk menamakan Khairy Jamaluddin sebagai calon Menteri Besar Negeri Sembilan atau tidak sekiranya menyertai PN dan bertanding pada Pilihan Raya Negeri (PRN) akan datang.
“Kita (PN) belum menerima permohonan daripada beliau. Kita akan fikir kawasan Dewan Undangan Negeri (DUN) yang sesuai untuk beliau bertanding jika menyertai PN.
“PN tetap berlapang dada malah terbuka menerima beliau dan pemimpin atau ahli UMNO yang dipecat atau digantung,” katanya ketika ditemui pemberita selepas Majlis Perasmian Bangunan Asrama Tahfiz Al-Quran Al-Ikhwan di Kampung Kota di sini hari ini.
Mengulas lanjut, Tuan Ibrahim memberitahu, berdasarkan situasi semasa, beberapa tokoh dan ahli UMNO telah dipecat atau digantung keahlian mereka dilihat masih belum mempunyai hala tuju politik yang jelas.

Katanya, sehubungan itu, pihaknya terbuka dan mengalu-alukan mereka yang kecewa dengan keadaan yang berlaku dalam UMNO untuk menyertai PN.
“Kami juga mengalu-alukan penyertaan ahli-ahli Pakatan Harapan yang tidak bersetuju dengan persepakatan politik bersama kluster mahkamah,”ujarnya. – KOSMO! ONLINE


Shahrizat buat comeback bertanding jawatan Ketua Wanita UMNO
Oleh KOSMO!

17 Februari 2023, 5:40 pm
PETALING JAYA – Bekas Menteri Pembangunan Wanita, Keluarga dan Masyarakat, Tan Sri Shahrizat Abdul Jalil mengumumkan beliau akan bertanding jawatan Ketua Wanita UMNO dalam pemilihan parti itu.
Shahrizat yang pernah mengetuai Pergerakan Wanita UMNO selama 10 tahun bermula tahun 2008 bakal memberi cabaran kepada penyandang jawatan berkenaan, Datuk Noraini Ahmad.
Difahamkan, beliau telah pun menyerahkan kertas pencalonannya di Ibu Pejabat UMNO di Menara Dato’ Onn di sini dan diterima oleh Urusetia Pemilihan UMNO kira-kira pukul 11.20 pagi tadi.
“Bismillahirrahmanirrahim. Dengan ini Kak Ijat (Shahrizat) mengesahkan bertanding jawatan Ketua Wanita Umno Malaysia. Tawakaltu Alallah. Salam sayang kepada semua ahli Wanita Umno Malaysia,” katanya dalam satu hantaran di media sosial hari ini. – KOSMO! ONLINE.


Pesta Angin Timur sasar 500,000 pengunjung
Oleh SYED AZLAN SAYID HIZAR

17 Februari 2023, 3:55 pm
KANGAR – Kerajaan negeri menyasarkan kehadiran seramai 500,000 pengunjung pada Pesta Angin Timur (PAT) yang bakal berlangsung pada 3 hingga 5 Mac ini di Kampung Sungai Padang di sini.
Menteri Besar Perlis, Mohd. Shukri Ramli berkata, PAT kali ini adalah yang pertama diadakan secara terbuka selepas dilbuat secara hibrid dan dalam talian pada tahun sebelumnya akibat pandemik Covid-19.
“Kita menjangkakan penganjuran kali ini lebih meriah dan sememangnya berpotensi menarik kehadiran lebih pelancong untuk merasai sendiri pengalaman menarik menerusi acara dan aktiviti yang diaturkan.
“Kita mengalukan kehadiran pelancong dari seluruh negara dan negara jiran untuk memeriahkan PAT,” katanya pada sidang akhbar di Kompleks Dewan Undangan Negeri (DUN) di sini hari ini.
Pelbagai pengisian menarik disediakan pada PAT 2023 antaranya pertandingan sukan rakyat, kenduri rakyat, malam keindahan Islam, pameran agensi dan jualan kraf, sukan lasak bendang, larian angin timur dan pelbagai lagi.
Penganjuran Pesta Angin Timur bertujuan mempromosikan aktiviti kebudayaan tempatan kepada pelancong domestik dan antarabangsa sebagai salah satu produk ikon industri pelancongan negeri Perlis.-KOSMO! ONLINE


Anggota polis tular jadi perosak rumah tangga disiasat
Oleh DIYANATUL ATIQAH ZAKARYA

17 Februari 2023, 4:28 pm
JASIN – Polis Melaka membuka kertas siasatan berhubung dakwaan seorang anggota menjalinkan hubungan sulit dan menjadi perosak rumah tangga orang seperti klip videonya tular sejak semalam.
Ketua Polis Daerah Melaka Tengah, Asisten Komisioner Christopher Patit berkata, pihaknya turut menerima satu laporan yang dibuat suami wanita terbabit terhadap anggota polis berusia 36 tahun berkenaan.
Katanya, sampel klip video tular tersebut akan dihantar kepada pasukan forensik bagi menentukan kesahihannya.
“Kita maklum dengan kejadian ini dan tidak akan berkompromi sekiranya ia benar, satu kertas siasatan dibuka di bawah Sesyen 498 Kanun Keseksaan kerana memikat dan memperdaya isteri orang.
“Kita akan menghantar sampel klip video tersebut kepada pasukan forensik,” katanya selepas majlis serah terima tugas Ketua Polis Daerah Jasin, Deputi Superintendan Ahmad Jamil Radzi yang disempurnakan Ketua Polis Melaka, Datuk Zainol Samah di sini, hari ini.
Tambahnya, setakat ini, tiada tindakan dikenakan dan anggota terbabit masih menjalankan tugas seperti biasa.

“Siasatan kes ini juga dijalankan D11 Kontinjen Melaka dan Jabatan Integriti dan Pematuhan Standard (JIPS),” katanya.
Semalam tular beberapa hantaran klip video dimuat naik seorang lelaki yang memaparkan dia bersama beberapa penguat kuasa mencekup isterinya berkhalwat dengan lelaki lain didakwa anggota polis.
Katanya, anggota tersebut telah mengganggu rumah tangganya sejak setahun yang lalu, malah lelaki itu juga telah berkahwin dan mempunyai seorang anak. -KOSMO! ONLINE.


Mahkamah: Jurutera JKR didakwa lagi kes ubah wang haram
Oleh NUZULSHAM SHAMSUDDIN

17 Februari 2023, 4:13 pm
KUALA LUMPUR – Seorang jurutera Jabatan Kerja Raya (JKR) yang sebelum ini pernah dituduh kes rasuah didakwa lagi di tiga Mahkamah Sesyen hari ini atas 11 tuduhan pengubahan wang haram dan dua lagi pertuduhan iaitu menipu serta rasuah berjumlah RM131,600.
Tertuduh Izwan Mashuri, 40, mengaku tidak bersalah selepas kesemua pertuduhan dibacakan di hadapan Hakim Rozina Ayob, Azura Alwi dan Suzana Hussain.
Izwan didakwa mengarahkan seorang lelaki untuk membuat pindahan wang RM68,600 dari akaun Bank Islam Malaysia Berhad milik SBR Consultant ke akaun Malayan Banking Berhad milik seorang wanita.
Kesalahan dilakukan di Bank Islam Malaysia Berhad Cawangan Selayang, Batu Caves, di sini pada 9 Mac hingga 2 Disember 2021.
Pendakwaan dikemukakan mengikut Seksyen 4 (1) (a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Bagi pertuduhan rasuah, Izwan didakwa menerima RM43,000 daripada seorang lelaki menerusi akaun CIMB Bank milik sebuah syarikat ke akaun Bank Islam milik SBR Consultant.

Rasuah itu sebagai upah mencadangkan perlantikan syarikat kawalan lelaki berkenaan sebagai subkontraktor bagi kontrak projek penyelenggaraan cerun di Jalan Persekutuan semenanjung Malaysia.
Untuk pertuduhan menipu, tertuduh didakwa memperdaya seorang lelaki kononnnya boleh mencadangkan sebuah syarikat mendapatkan kerja perunding reka bentuk bagi projek penyelenggaraan cerun di Jalan Persekutuan dan Jalan Negeri semenanjung Malaysia kepada sebuah lagi syarikat lain.
Perbuatan itu mendorong mangsa menyerahkan RM20,000 ke akaun Bank Islam Malaysia Berhad milik syarikat SBR Consultant di lokasi sama, pada 7 Februari dan 24 Mac 2021.
Dalam prosiding hari ini, pendakwaan dikendalikan Timbalan-timbalan Pendakwa Raya Nor Diana Nor Azwa dan Aznika Mohd. Anas manakala Izwan diwakili peguam Nur Faida Mohd. Rashidee
Mahkamah membenarkan Izwan diikat jamin RM53,000 bagi kesemua pertuduhan dan menetapkan 20 dan 21 Mac serta 6 April ini untuk sebutan semula kes.- KOSMO! ONLINE


Pengusaha inap desa tawar penginapan Inap Rahmah RM5
Oleh DIYANATUL ATIQAH ZAKARYA

17 Februari 2023, 4:44 pm
MELAKA – Pengusaha sebuah rumah inap desa di Bukit Katil dekat sini menawarkan pakej luar biasa Inap Rahmah pada harga RM5 bagi memberi peluang kepada golongan B40 menikmati percutian bersama insan tersayang.
Menurut pemilik Sarasera Homestay, Nurul Himmah Muhammad Kamaruzzaman, 34, berkata, dia tertarik untuk menawarkan pakej itu selepas melihat kebaikan program tersebut, yang mengutamakan aspek kebajikan berbanding keuntungan semata-mata.
Ujarnya lagi, pengalaman hidupnya membesar dalam keluarga sederhana dengan membantu ibu menjual sayur di pasar juga menjadi pendorong utama untuk melakukan Inap Rahmah.
“Kalau peniaga kedai makan mampu sediakan Menu Rahmah, mengapa tidak saya menawarkan juga Inap Rahmah ini kan? Objektifnya sama, iaitu memberi peluang dan meringankan beban golongan B40.
“Mungkin ada dalam kalangan mereka ingin membawa keluarga bercuti tetapi tidak mampu kerana harga penginapan, di sini mereka hanya perlu bayar RM5 sahaja dengan fasiliti lengkap termasuk kolam renang,” katanya di sini hari ini.
Katanya, bagaimanapun mereka yang ingin memanfaatkan kemudahan itu perlulah memenuhi syarat-syarat ditetapkan termasuklah pembuktian slip gaji bagi memastikan usaha dilakukan sampai kepada golongan sasaran.

“Inap Rahmah ini ditawarkan sehingga Mac depan pada hari biasa sahaja, harga sebenar penginapan di sini adalah RM650 semalam pada hari biasa dan RM750 pada cuti umum serta hujung minggu,” katanya.  – KOSMO! ONLINE


PKZ capai kutipan zakat RM206.9 juta melebihi sasaran
Oleh NORHAFIZAN ZULKIFLI

17 Februari 2023, 4:03 pm
KUANTAN – Pusat Kutipan Zakat (PKZ) Pahang memperoleh kutipan zakat harta berjumlah RM206.9 juta pada tahun lalu, sekali gus mencatat peningkatan sebanyak 15.4 peratus meleibihi sasaran iaitu sebanyak RM194 juta.
Pengurus Besar Kanan PKZ Pahang, Datuk Halidan Md. Daud berkata, jumlah kutipan itu melebihi sebanyak RM27.7 juta berbanding tahun 2021 iaitu sebanyak RM179.2 juta.
Katanya, salah satu faktor membantu peningkatan jumlah kutipan adalah berikutan pelaksanaan strategi skim zakat yang memberi fokus kepada Skim Wakalah yang mana pembayar zakat akan menerima pulangan 30 peratus bayaran zakat untuk diagihkan sendiri kepada golongan asnaf.
“Ada kategori pembayar zakat yang layak mendapat pulangan 30 peratus ini antaranya adalah individu yang membayar RM30,000 dan ke atas dalam tahun sama, badan korporat atau syarikat yang membayar zakat perniagaan RM50,000 dan ke atas, Institusi pengajian tinggi (IPT) yang menguruskan potongan gaji minimun kutipan RM10,000 sebulan serta sekolah yang membuat potongan gaji 90 peratus daripada jumlah kakitangannya.
“Rekod menunjukkan sebanyak 50 buah sekolah yang telah layak menerima wakalah ini di mana dianggarkan lebih dari 150 buah sekolah akan mendapat manfaat dari pemulangan semula wang zakat ini tahun ini,” katanya dalam satu sidang akhbar di sini, hari ini.
Menurutnya, seramai 99,843 pembayar telah menunaikan zakat harta berbanding tahun 2021 seramai 95,642 orang sekali gus menunjukkan peningkatan sebanyak 4.4 peratus membabitkan penjawat awam dan swasta, badan-badan korporat serta institusi pendidikan.- KOSMO! ONLINE


Allah Maha Pengampun, jangan tinggal solat – Hafidz Roshdi
Oleh HANISAH SELAMAT

17 Februari 2023, 3:53 pm
PETALING JAYA – Terus diasak komen ‘makan dalam’ netizen susulan pendedahan kecurangan yang diluahkan isteri, Hafidz Roshdi seolah-olah mahu membuktikan dirinya kental berdepan kecaman.
Terbaharu pelakon Tundukkan Playboy itu memuatnaik hantaran berupa peringatan terhadap diri sendiri berkenaan kekhilafan selain menyentuh keampunan Allah.
“Setiap dari kita manusia melakukan kesalahan. Tapi ingat Allah Maha Pengampun,” tulisnya menerusi Instagram.
Perkongsian tersebut disertakan gambarnya sedang tersenyum sambil mengangkat jari telunjuk.
Malah Hafidz, 29, turut menegaskan tidak kira apa perbuatan dilakukan setiap insan, paling penting adalah menjaga ibadah solat.
“Jahat macam mana pun kita, jangan kita tinggal solat,” tulisnya lagi dalam ruangan kapsyen.

Memilih lagu dendangan Mawi bersama pengarah sensasi, Syamsul Yusof berjudul Kalah Dalam Menang yang juga runut bunyi filem Munafik, ada netizen berpendapat dendangan berkenaan sebagai lagu idola Hafidz.
Hantaran yang menunjukkan dia tenang menghadapi serangan warga maya itu terus meraih perhatian apabila dalam tempoh dua jam lebih 1,500 komen ditinggalkan pelayar.
“Dia bubuh lagu idola dia,” kata Adila Hassan.
“Welcome to the club (selamat datang ke kelab) tak cukup satu,” tambah Yan Nordiana.
“Kebanyakkan lelaki yang pose gambar angkat jari telunjuk selalunya curang dengan bini,” tulis Wardina.
Tidak kurang yang mengatakan Hafidz sebagai contoh penunggang agama apabila menggunakan sentimen keagamaan selepas berbuat salah.
Semalam, isterinya Nurul Shuhada Mat Shukri, 29, mendedahkan rumah tangga mereka diganggu wanita lain yang didakwa sanggup datang ke rumah sehingga membuatkan dia dan anak-anak menderita.
Semalam, Hafidz selesa membuat perkongsian dalam laman sosial dengan kapsyen berbaur sindiran serta provokasi apabila akaunnya berterusan diserang netizen.
Malah sejak malam tadi pula tular perkongsian dalam Instagram Jabatannetizennegara20 yang memaparkan mesej didakwa daripada Hafidz kepada seorang wanita dipercayai kekasihnya.
Dalam paparan mesej tersebut, wanita itu turut mengirimkan gambar kepada individu yang nombor telefonnya disimpan dengan nama ‘Hafidz’.
Perkahwinan pasangan yang menjalin cinta sejak di zaman kolej itu dikurniakan sepasang cahaya mata, Humairah, 6, dan Umar, 2. – KOSMO! ONLINE


Wanita mahu saman katerer, dakwa nasi basi ayam bau bangkai
Oleh KOSMO!

17 Februari 2023, 4:08 pm
PETALING JAYA – Seorang wanita tidak teragak-agak untuk menyaman malu sebuah syarikat katering apabila mendakwa sajian yang disediakan tidak memuaskan.
Klip video yang dimuat naik di media sosial Lina memaparkan nasi yang disediakan lembik dipercayai sudah basi.
“Ini nampak tak, nasi lembik. Betul-betul letak warna sahaja, tidak ada bau nasi minyak langsung,” katanya menerusi video berdurasi 15 saat itu.
Lantaran itu, dia akan menyaman syarikat terbabit berikutan perkhidmatan teruk yang diterima keluarganya.
“Jangan tertipu seperti saya, semasa ‘tester’ (uji rasa), ‘owner’ (pemilik) kata dia yang masak. Bila hantar, nasi basi dan ayam bau bangkai. Ayat manis sangat (apabila) minta duit semula, dia bagi alasan,” ujarnya.
Dalam pada itu, rata-rata orang ramai meluahkan rasa simpati terhadap individu tersebut selain berkongsi pengalaman menerima nasib sama.

“Kasihannya, adik ipar saya keluar (belanja) RM11,000 semua lauk rasa tidak sedap. Ayam busuk dan bubur santan masam. Malu mentua saya,” kata Nurida.
“Saya kalau tempah katering, tak berani ambil yang tak dikenali. Takut servis tak okey dan kena tipu,” ujar seorang pengguna
“Kawan saya pernah kena, nasi lembik. Kasihan tengok muka ayah dia. Muka reda sepanjang hari kena perli dengan tetamu,” ujar Ian. – KOSMO! ONLINE


Padah guna plat ‘fancy’
Oleh ISKANDAR SHAH MOHAMED

17 Februari 2023, 4:38 pm
SHAH ALAM – Tindakan lapan kenderaan menggunakan nombor plat ‘fancy’ memakan diri apabila dikenakan tindakan dalam operasi khas di susur  Lebuh Raya Kemuning-Shah Alam (LKSA) di sini, semalam.
Lima kereta dan tiga motosikal itu disaman polis dalam Op Khas Kesalahan Nombor Pendaftaran berkenaan bermula kira-kira pukul 10.30 pagi.
Ketua Polis Daerah Shah Alam, Asisten Komisioner Mohd. Iqbal Ibrahim berkata, operasi itu dilakukan hasil aduan awam berkaitan pemilik kenderaan mempamerkan nombor plat yang tidak mengikut spesifikasi ditetapkan.
Kata beliau, pihaknya bersama Jabatan Alam Sekitar (JAS) Selangor menjalankan pemeriksaan ke atas 80 kenderaan dan 96 individu.
“Sebanyak 32 jumlah saman dikeluarkan atas pelbagai kesalahan termasuk lapan berkaitan nombor plat fancy.
“JAS turut mengeluarkan tiga notis pemeriksaan terhadap tiga pemandu lori atas kesalahan ekzos,” katanya ketika dihubungi hari ini.

Tambah Mohd. Iqbal, operasi khas itu dikuatkuasakan bermula 15 sehingga 28 Februari ini.
“Penguatkuasaan itu juga susulan Jabatan Siasatan dan Penguatkuasaan Trafik (JSPT) Bukit Aman menerima banyak rungutan mengenai penggunaan nombor plet berkenaan.
“Justeru, semua pengguna jalan raya dinasihatkan sentiasa mematuhi peraturan bagi mengelak dikenakan tindakan,” ujarnya. – KOSMO! ONLINE


Jentera bomba bantu salur air untuk urusan mandi jenazah
Oleh ROHANA MOHD. NAWI

17 Februari 2023, 4:35 pm
TUMPAT – Penduduk di Kampung Paloh, Palekbang di sini hari ini terpaksa menggunakan air daripada sebuah jentera bomba untuk urusan memandikan jenazah seorang warga emas berikutan gangguan bekalan air sejak semalam.
Komander Operasi Balai Bomba dan Penyelamat Wakaf Bharu, Mohd. Azwan Arif Ab Majid berkata, sebuah jentera bergegas ke rumah tersebut selepas menerima panggilan kecemasan kira-kira pukul 8.03 pagi tadi.
Menurutnya, pemanggil di talian memaklumkan bahawa neneknya, Limah Yamat, 80, meninggal dunia kira-kira pukul 6.45 petang semalam kerana sakit tua, namun mereka tidak dapat menyempurnakan urusan mandi jenazah pagi tadi.
“Saya dan empat anggota bomba balai Wakaf Bharu bergegas ke rumah terbabit dengan sebuah jentera untuk menyalurkan bekalan air. Sebanyak 1,500 gelen air diisi ke dalam tangki rumah itu untuk urusan memandikan jenazah,” katanya ketika dihubungi pemberita sebentar tadi.
Sementara itu, cucu kepada Limah, Mohd. Zikri Azemi, 30-an berkata, penduduk kampung itu menerima notis gangguan bekalan air semalam dan ia sepatutnya pulih kira-kira pukul 6 pagi tadi.
Menurutnya, bagaimanapun, bekalan air masih terputus sehingga pukul 8 pagi sebelum dia menghubungi talian kecemasan untuk bantuan air bagi memudahkan urusan memandikan jenazah neneknya.

“Alhamdulillah, segala urusan berjalan lancar selepas bomba menyalurkan bekalan air di rumah kami pagi tadi,” katanya.
Difahamkan, gangguan bekalan air di Kampung Paloh berlaku ekoran kerja-kerja penyelenggaraan panel elektrik di Loji Rawatan Air Wakaf Bharu bermula malam tadi sekali gus menjejaskan sebanyak 13,747 akaun di kawasan tersebut.
Setakat pukul 4 petang tadi, bekalan air di kawasan itu masih terputus. – KOSMO! ONLINE


Ahli Parlimen PN sumbang RM60,000 kepada Turkiye
Oleh KOSMO!

17 Februari 2023, 4:05 pm
PETALING JAYA – Ahli-ahli Parlimen Perikatan Nasional (PN) memberi sumbangan peribadi terkumpul sebanyak RM60,000 kepada mangsa bencana di Turkiye.
Ketua Portfolio Antarabangsa PN, Wan Ahmad Fayhsal Wan Ahmad Kamal berkata, sumbangan itu telah disampaikan kepada wakil kedutaan Turkiye di Malaysia.
“Saya bersama beberapa Ahli-Ahli Parlimen PN mengadakan kunjungan hormat ke atas Duta Besar Turkiye di Malaysia, Emir Salim Yuksel.
“Mewakili Ketua Pembangkang, kami sampaikan ucapan takziah serta rasa simpati yang mendalam kepada mangsa bencana di Turkiye,” katanya dalam satu kenyataan hari ini.
Wan Ahmad Fayhsal berkata hubungan erat antara rakyat Malaysia khususnya orang Melayu dengan Turkiye sejak sebelum terbentu Persekutuan Tanah Melayu akan terus diperkukuhkan atas landasan persaudaraan sesama Islam dan kemanusiaan.
Menurut beliau, Emir Salim turut berkongsi fakta sejarah yang dirakam dalam surat-menyurat antara kerajaan Johor dan Utumaniyyah yang tersimpan di Arkib Sejarah Istanbul berhubung bantuan dan sokongan penduduk Muar yang disampaikan sewaktu Perang Balkan pada awal 1900.

Kata beliau, perbincangan isu semasa antara berhubung geopolitik serta hubungan dua hala antara Malaysia dan Turkiye turut berlaku.
“Malaysia dan Turkiye telah menjalinkan kerjasama erat dalam bidang ekonomi, pendidikan, sekuriti makanan, aeroangkasa dan industri pertahanan. Ia wajar diteruskan dan digandakan demi kebaikan bersama,” katanya. – KOSMO! ONLINE


8 tahun menabung, bakal pengantin kesal duit simpanan tinggal RM6
Oleh KOSMO!

17 Februari 2023, 3:46 pm
PETALING JAYA – Seorang bakal pengantin tidak dapat menahan kesedihan apabila wang simpanannya berjumlah RM30,000 yang dikumpul untuk melangsungkan perkahwinan lesap.
Menerusi perkongsian di Twitter Fedtri Yahya, individu itu mendakwa akaun bank miliknya digodam mengakibatkan duit simpanannya hilang.
“Saya nak kahwin, tetapi kena ‘scam’. Banyak transaksi dilakukan tanpa pengetahuan. Apabila dibuka, baki tinggal RM6.25 sahaja. Habis kesemuanya duit simpanan yang berjumlah RM30,000.
“Saya tidak kuat, lapan tahun saya meyimpan. Kerja pada hari Sabtu dan Ahad, jaga kedai baju dan sebagainya, tetapi (duit) lesap begitu sahaja, ” katanya.
Menurutnya lagi, dia sudah membuat laporan dan sedang menunggu pihak bank serta polis untuk tindakan selanjutnya.
“Berat ujian ini dan sekarang saya betul-betul tidak ada duit, saya nak kawin dan apa perlu saya buat? Saya tidak minta banyak, kalau ada yang berhati mulia mahu sedekah RM1 saya hargai,” ujarnya.

Sementara itu, rata-rata orang ramai mendoakan agar urusan individu berkenaan dipermudahkan.
“Teruskan niat mulia hendak nikah. Buat majlis ikut bajet dan saya doakan lepas kahwin, awak dikurniakan rezeki yang melimpah ruah,” ucap Afifah.
“Insya-Allah dipermudahkan segala urusan. Jika hendak buka tabung bantuan, kena tahu adakah cerita ini sahih sebab sekarang banyak taktik scam dengan menampilkan kisah-kisah sedih sebegini,” ujarnya. – KOSMO! ONLINE


Polis tahan tekong, transporter seludup migran
Oleh SYED AZLAN SAYID HIZAR

17 Februari 2023, 3:27 pm
PADANG BESAR – Polis menahan lima lelaki dipercayai tekong dan transporter penyeludupan migran di bawah jejantas di Jalan Kampung Kolam di sini tengah hari semalam.
Dalam serbuan pada pukul 12.15 tengah hari itu, sepasukan polis Bahagian Siasatan Jenayah Padang Besar dan Kontinjen Perlis menahan tiga lelaki warga asing berusia 26 hingga 30 tahun di dalam semak di lokasi serbuan.
Ketua Polis Padang Besar, Asisten Komisioner Mohd. Shokri Abdullah berkata, pihaknya menunggu selama dua jam sebelun menahan seorang lagi lelaki tempatan berusia 41 tahun dipercayai tekong penyeludupan migran.
“Polis turut menahan seorang lagi lelaki warga asing berusia 39 tahun yang memandu trak pikap Toyot Hilux,” katanya dalam kenyataan di sini hari ini.
Pemeriksaan lanjut mendapati tiga suspek warga asing itu tidak memiliki dokumen yang sah dan telah tamat tempoh.
“Hasil pemeriksaan ke atas pemandu Hilux mengesan satu kotak rokok jenama John Black berisi 160 biji pil kuda seberat 18.27 gram. Ujian air kencing ke atas suspek juga positif dadah jenis methamphetamine,” ujarnya. – KOSMO! ONLINE


Warga Yadim akan diketengah sebagai penceramah
Oleh MOHD. HUSNI MOHD. NOOR

17 Februari 2023, 3:16 pm
PUTRAJAYA – Yayasan Dakwah Islamiah Malaysia (Yadim) mahu setiap warganya diketengahkan sebagai penceramah agama selain mendapat tauliah mengajar.
Hasrat itu dikongsi Ketua Pegawai Eksutifnya yang baharu, Zamri Zainal Abidin.
Zamri berkata, bagi mencapai hasrat itu, setiap kakitangannya akan didedahkan dengan latihan bersesuaian sebelum didedahkan dengan pentas ceramah agama.
Menurutnya, mereka akan dilatih di pusat latihan YADIM terlebih dahulu sebelum memohon untuk mendapat tauliah mengajar daripada majlis agama Islam negeri.
“Kami akan dedahkan mereka dengan siri-siri tazkirah agam di pejabat YADIM sama ada di ibu pejabat dan negeri,” katanya selepas Majlis Serah Tugas Ketua Pegawai Eksekutif YADIM di sini hari ini.
Katanya, inisiatif itu bertujuan melonjak kedudukan YADIM sekali gus menjadi rujukan kepada semua pihak.

Zamri yang juga bekas Pegawai Tugas Tugas Khas kepada Perdana Menteri dilantik sebagai Ketua Pegawai Eksekutif YADIM baharu bermula Rabu lalu menggantikan Tuan Kamarul Arief yang sebelum ini berkhidmat di badan dakwah itu sejak 2019. – KOSMO! ONLINE


Penebar roti canai didakwa pukul isteri sebab tengking ibu
Oleh DIYANATUL ATIQAH ZAKARYA

17 Februari 2023, 3:21 pm
MELAKA – Gara-gara berang isterinya meninggikan suara kepada ibu, seorang penebar roti canai didakwa di Mahkamah Majistret di sini, hari ini atas pertuduhan memukul wanita itu, Selasa lalu.
Tertuduh, Mohd. Saifullah Md. Yusoff, 32, mengaku tidak bersalah sejurus pertuduhan dibacakan jurubahasa mahkamah di hadapan Majistret Mazana Sinin.
Lelaki itu didakwa dengan sengaja mendatangkan kecederaan terhadap Nur Aqmar Izzianty Md. Yusoff, 29, dengan cara memukul muka mangsa di sebuah rumah di Taman Cheng Indahdi sini pada pukul 10 malam, 14 Februari lalu.
Sabit kesalahan, tertuduh boleh dihukum penjara sehingga dua tahun dan denda sehingga RM2,000 atau kedua-duanya mengikut Seksyen 323 Kanun Keseksaan.
Difahamkan, kejadian berlaku selepas tertuduh berang apabila isterinya dikatakan meninggikan suara kepada ibunya ketika berlaku perselisihan faham dalam keluarga tersebut.
Mahkamah kemudian membenarkan tertuduh diikat jamin RM4,000 dengan seorang penjamin dan menetapkan 3 April depan sebagai lantikan peguam dan sebutan semula kes.

Pendakwaan dikendalikan Timbalan Pendakwa Raya J. Banusha, manakala tertuduh tidak diwakili peguam. – KOSMO! ONLINE


Kutipan derma gempa bumi Turkiye-Syria hampir RM800,000
Oleh MOHAMAD NAUFAL MOHAMAD IDRIS

17 Februari 2023, 3:13 pm
SHAH ALAM- Pertubuhan kemanusiaan, MyFundAction berjaya mengutip derma berjumlah hampir RM800,000 daripada orang awam dan masjid di sekitar Lembah Klang untuk mangsa gempa bumi di s Turkiye dan Syria.
Ketua Operasi Misi Bantuan Gempa Turkiye-Syria MyFundAction, Amzar Khalil Khalid berkata, derma tersebut diterima pihaknya setelah mewujudkan tabung khas pada minggu lalu bagi membantu mangsa bencana itu.
“Antara masjid dan surau yang memberikan sumbangan adalah Masjid Kota Damansara, Masjid As Salam Puchong, Surau Al-Furqan Putrajaya, Surau Al-Hijrah Kota Kemuning dan pertubuhan amal, An Nisaa Care.
“Sebelum tabung ini dilancarkan, kami telah sumbangkan RM700,000 juga hasil derma orang awam bagi membantu mangsa bencana berkenaan pada minggu lalu,” katanya dalam majlis penyerahan derma Bantuan Gempa Turkiye-Syria MyFundAction di ibu pejabat MyFundAction di Kota Kemuning, di sini hari ini.
Menurutnya, wang derma yang dikumpul pihaknya akan digunakan untuk membeli beberapa buah khemah sebagai tempat berteduh dan pek makanan kepada mangsa dan kain kapan untuk digunakan bagi mengebumi mangsa yang meninggal dunia.
Kata Amzar Khalil, MyFundAction turut bekerjasama dengan sebuah pertubuhan bukan kerajaan (NGO) dari Turkiye bagi memudahkan pemberian sumbangan kepada mangsa.-KOSMO!ONLINE


Amaran ribut petir, hujan lebat di 5 negeri petang ini
Oleh MUHAMMAD NAJIEB AHMAD FUAD

17 Februari 2023, 3:08 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di lima negeri hingga 6 petang ini.
MetMalaysia melalui kenyataan di laman sesawangnya memaklumkan, amaran berkenaan melibatkan negeri Pahang, Negeri Sembilan, Johor, Sarawak dan Sabah.
“Di Pahang melibatkan dua daerah iaitu di Bera dan Rompin, Negeri Sembilan (Jempol dan Tampin) manakala Johor (Segamat, Batu Pahat, Kluang, Pontian, Kulai dan Johor Bahru).
“Amaran itu turut dikeluarkan di Sarawak iaitu di daerah Sri Aman, Betong, Sarikei (Pakan dan Sarikei), Sibu (Selangau), Mukah (Mukah), Bintulu (Tatau) dan Miri (Miri dan Marudi) dan di Sabah melibatkan kawasan Pantai Barat,” kata kenyataan itu. – KOSMO! ONLINE


Anggota bomba cedera digigit beruang tidak serik berkhidmat
Oleh JAMLIAH ABDULLAH

17 Februari 2023, 3:06 pm
ALOR SETAR – Anggota bomba bantuan yang cedera digigit beruang matahari di Yan, Jerai pada awal bulan ini tidak serik untuk berkhidmat dengan pasukan tersebut, malah lebih bersemangat.
Mohd Nizam Hamid, 27, menganggap insiden mengerikan itu antara cabaran yang harus ditempuhi oleh anggota bomba sepertinya.
“Tidak serik atau trauma kerana ini cabaran yang harus saya tempoh sebagai anggota bomba. Saya tetap semangat untuk kembali bekerja,” katanya ketika ditemui di rumahnya di Bukit Besar, Kota Sarang Semut di sini hari ini.
Terdahulu, Mohd Nizam menerima kunjungan Ketua Eksekutif Pertubuhan Keselamatan Sosial (Perkeso), Datuk Seri Dr Mohammed Azman Aziz Mohammed yang menyampaikan pampasan di bawah Skim Keselamatan Sosial Pekerjaan Sendiri (SKSPS) berupa faedah hilang upaya sementara akibat insiden di luar jangka itu.
Bercerita lanjut, Mohd Nizam memberitahu, ketika kejadian, dia ditugaskan untuk mencari haiwan itu yang sesat dan berkeliaran di kawasan sawah Kampung Kabu Sepuluh, Yan.
“Beruang itu bersembunyi di celah pokok padi dan menerkam ke arah saya. Doktor beritahu urat tangan saya putus, tetapi dapat sambung semula.

“Alhamdulillah, saya harap dapat pulih seperti sediakala. Saya juga bersyukur kerana pampasan ini dapat tampung perbelanjaan harian ketika cuti sakit sehingga 21 Februari ini,” jelasnya.
Dalam pada itu, menurut Dr. Mohammed Azman, kesedaran terhadap kepentingan mendaftar dan mencarum di bawah skim tersebut masih rendah sekali gus mendedahkan mereka kepada pelbagai masalah sekiranya ditimpa bencana sewaktu bekerja.
“Kalau peratusan yang mendaftar (bekerja sendiri) dalam 20 peratus sahaja. Di Kedah, cuma 34,000 pekerja sendiri yang mencarum SKSPS, walaupun terdapat ramai yang bekerja sendiri dalam kalangan pesawah, nelayan dan penjaja.
“Mereka ini terdedah kepada pelbagai kemalangan. Skim ini juga meliputi kemalangan ketika pergi dan pulang bekerja,” jelasnya. – KOSMO! ONLINE


Bekas tentera dijel lima tahun, amang seksual anak lelaki
Oleh DIYANATUL ATIQAH ZAKARYA

17 Februari 2023, 3:41 pm
MELAKA – Perbuatan jijik seorang bekas tentera melakukan amang seksual terhadap anak lelakinya berusia enam tahun berbalas apabila dihukum penjara lima tahun dan dua sebatan oleh Mahkamah Sesyen, di sini, hari ini.
Hakim Darmafikri Abu Adam menjatuhi hukuman itu terhadap tertuduh yang berusia 52 tahun selepas membuat pengakuan bersalah.
Tertuduh didakwa dengan sengaja melakukan amang seksual fizikal terhadap anak lelakinya dengan cara menyentuh alat sulit bagi maksud seksual di sebuah rumah di daerah Melaka Tengah pada 5 dan 6 Februari lalu.
Bagi kesalahan itu, tertuduh didakwa mengikut Seksyen 14(a) Akta Kesalahan-Kesalahan Seksual Terhadap Kanak-Kanak (AKSTK) 2017 yang memperuntukan hukuman penjara sehingga 20 tahun dan sebatan.
Mengikut fakta kes, kejadian disedari bekas isterinya berusia 37 tahun selepas mangsa mengadu kemaluannya berasa sakit.
Mangsa kemudian memaklumkan bapanya melakukan sesuatu sebelum membuat laporan di Balai Polis Melaka Tengah di sini pada 11 Januari lalu.

Terdahulu, tertuduh yang diwakili Peguam Muhamad Syah Azlan Abdullah merayu hukuman rendah dengan alasan perlu menanggung dua daripada lima anak yang masih bersekolah.
Pendakwaan dikendalikan Timbalan Pendakwa Raya, Aliff Asraf Anuar Sharuddin memohon hukuman setimpal dengan mengambil kira faktor kepentingan awam.
Selepas mendengar rayuan kedua belah pihak, Darmafikri menjatuhi hukuman penjara lima tahun bermula tarikh ditangkap 11 Februari lalu dan dua sebatan. – KOSMO! ONLINE


PM luang masa bertemu rakyat sebelum solat Jumaat
Oleh KOSMO!

17 Februari 2023, 3:50 pm
SEPANG – Pengunjung Medan Selera Taman Putra Perdana di sini teruja melihat kehadiran Perdana Menteri, Datuk Seri Anwar Ibrahim menikmati sajian makan tengah hari bersama-sama mereka sebelum menunaikan solat Jumaat.
Anwar yang tiba di medan selera berkenaan pada pukul 12.40 tengah hari tadi dengan lengkap berbaju Melayu berwarna ungu kemudian menikmati hidangan nasi ayam Hainan disediakan pemilik gerai, Shafeek Affendi Abdul Malik, 51.
Dikesempatan itu, Perdana Menteri turut meluangkan masa bermesra dan bertanya khabar dengan para pengunjung yang turut menikmati makanan tengah hari di medan selera sama malah tidak menolak ajakan untuk bergambar.
Kehadiran beliau ke medan selera berkenaan turut diiringi Menteri Besar Selangor, Datuk Seri Amiruddin Shaari.
Kunjungan Anwar ke gerai nasi ayam Hainan yang diusahakan Shafeek Affendi sejak 15 tahun lalu itu turut disifatkan sebagai satu kenangan tidak akan dapat dilupakan peniaga tersebut dan merupakan pengalaman paling berharga buatnya.
“Ini pertama kali saya berpeluang menyajikan hidangan kepada mana-mana pemimpin negara dan saya amat teruja sebaik diberitahu Perdana Menteri akan singgah makan di sini.

“Saya tidak pernah bertemu beliau (Anwar) dan tidak sangka hari ini dapat menyediakan hidangan makan tengah hari untuk beliau,” katanya.
Sebaik selesai menjamu selera, Anwar dengan diiringi Amiruddin bergerak ke Masjid Taman Putra Perdana yang terletak tidak jauh daripada medan selera tersebut untuk menunaikan solat Jumaat. – KOSMO! ONLINE


Mahkamah arah HSBC kembalikan jawatan dua kakitangan dipecat
Oleh ZULKIFLI MANZOR

17 Februari 2023, 3:01 pm
PETALING JAYA – Kesatuan Kebangsaan Pekerja-Pekerja Bank (NUBE) menang kes terhadap HSBC Bank Malaysia Berhad (HSBC) berhubung pemecatan dua pekerja bank tersebut masing-masing Sarimah Awang Senik dan Sethupaty Thiaganajan.
Setiausaha Agung NUBE, J. Solomon berkata, Mahkamah Perusahaan Kuala Lumpur memutuskan dua ahli NUBE yang dipecat oleh HSBC kerana mengambil bahagian dalam aktiviti kesatuan sekerja empat tahun lalu sebagai tindakan tidak sah dan memerintahkan mereka dikembalikan ke jawatan asal.
“Mahkamah mendapati pemecatan pihak yang menuntut (Sarimah dan Sethupaty) adalah tidak wajar dan pihak yang menuntut telah dipecat secara tidak sah oleh Bank kerana menyertai aktiviti kesatuan sekerja.
“Mahkamah memerintahkan supaya kedua-dua ahli NUBE itu dikembalikan ke jawatan asal di Bank dalam tempoh 30 hari dari tarikh “award” diberikan,” katanya dalam satu kenyataan hari ini.
Terdahulu, Solomon berkata, dalam keputusan pada 2 Februari 2023 itu, Pengerusi Mahkamah Perusahaan Kuala Lumpur, Rajeswari Karupiah membenarkan tuntutan Sarimah dan Sethupaty atas alasan kenyataan meremehkan yang didakwa dibuat oleh kedua-dua mereka yang membawa kepada pemecatan sebahagian daripada pertikaian perusahaan dianjurkan oleh NUBE.
Tambahan pula, katanya, Mahkamah Perusahaan memutuskan bahawa Seksyen 22(1) Akta Kesatuan Sekerja 1959 (di mana peruntukan imuniti termaktub ke atas kesatuan sekerja berhubung dengan tindakan tort terhadap mereka) tidak meletakkan sebarang pengecualian atau had mengenai perkataan yang mungkin dipilih.

Menurut beliau, selepas mempertimbangkan dengan teliti kertas kausa dan perbicaraan, Mahkamah Perusahaan memberi keputusan memihak kepada Sarimah dan Sethupaty dan telah memerintahkan pihak yang menuntut itu dikembalikan semula ke jawatan asal mereka atau yang setara di HSBC.
“Tanpa kehilangan kekananan, perkhidmatan, bonus dan faedah lain, monetari atau selainnya termasuk pelarasan gaji dan kenaikan yang mereka akan peroleh sekiranya tidak dipecat,” katanya.
Jelas beliau, Sethupaty dan Sarimah memfailkan tuntutan berhubung pemecatan yang tidak adil pada tahun 2019 dengan hujah mereka hanya menjalankan tugas dan fungsi kesatuan sekerja.
*Mereka telah berpegang kepada Seksyen 22(1) Akta Kesatuan Sekerja 1959 yang jelas memberika kekebalan kepada kesatuan sekerja dan ahlinya terhadap sebarang tindakan yang dibuat dalam bidang tort.
“Sethupaty, Kerani Am, manakala Sarimah pula Jurubank Perkhidmatan Pelanggan di HSBC. Peguam Khaizan Shahrizad mewakili kedua-dua Sethupaty dan Sarimah.
“Keputusan ini adalah sinar harapan bagi kesatuan sekerja dan ahli-ahli mereka yang hak asasi kesatuan sekerja dipijak secara terang-terangan,” katanya. – KOSMO! ONLINE


Sempadan baharu Malaysia-Indonesia di Kalimantan sedang dimuktamadkan
Oleh ROHANA ISMAIL

18 Februari 2023, 8:32 pm
TUMPAT – Kementerian Dalam Negeri (KDN) sedang mengenal pasti dan akan memuktamadkan pintu masuk baharu antara Malaysia dan Indonesia selepas pembangunan ibu negara tersebut di Kalimantan pada tahun ini.
Menterinya, Datuk Seri Saifuddin Nasution Ismail berkata, sempadan baharu itu merupakan antara perkara yang dibincangkan oleh kedua-dua negara menerusi Perjanjian Lintas Batas (CBA) berikutan pembukaan ibu negara baharu Indonesia iaitu Nusantara.
Katanya, terdapat tiga perkara penting perlu dikenal pasti sebelum memuktamadkan pintu masuk baharu itu.
“Antara komponen penting yang telah dikenal pasti antaranya titik ke titik pintu masuk di sebelah kita (Malaysia).
“Di bahagian Indonesia pula, kedua-dua negara perlu mengetahui keluasan yang meliputi melalui CBA dan kategori penduduk di situ,” katanya selepas mengadakan tinjauan perairan Sungai Golok dekat Pengkalan Kubor di sini hari ini.
Mengulas lanjut, Saifuddin memberitahu, Perdana Menteri, Datuk Seri Anwar Ibrahim sudah mengadakan perbincangan mengenai perkara itu di Indonesia pada minggu lalu.

Katanya, lawatan rasmi Presiden Indonesia, Joko Widodo ke Malaysia pada tahun ini akan menentukan komponen penting mengenai aspek persempadanan kedua-dua untuk menandatangani perjanjian tersebut. – KOSMO! ONLINE


Yuna Rahim kini bergelar isteri
Oleh TENGKU SUZANA RAJA MAMAT

18 Februari 2023, 7:14 pm
PETALING JAYA – Dengan sekali lafaz, pelakon Yuna Rahim selamat bergelar isteri kepada jejaka pilihan hati iaitu Muhammad Nurakmal Ayub dalam sebuah majlis di Hotel Royale Chulan, Damansara hari ini.
Dalam majlis serba sederhana tersebut, pasangan berkenaan dinikahkan sendiri oleh bapa pengantin perempuan iaitu Abdul Rahim Awang dan bersaksikan Imam Masjid Mahmudiyyah Kayu Ara, Muhammad Nazmi Abd. Samad.
Yuna atau nama penuhnya Shafiqah Husna Abdul Rahim, 27, menerima mas kahwin sebanyak RM300 daripada Nurakmal, 27, berserta lima dulang hantaran berbalas tujuh kepada pihak pengantin lelaki.
Berkongsi perasaan gembira, pelakon drama Sweet Dream itu mula berkenalan dengan suaminya pada pertengahan tahun lalu sebelum mengikat tali pertunangan sekitar September 2022.
“Kami kenal kurang daripada setahun, sebulan berkawan terus tunang selama enam bulan dan mengambil keputusan untuk mendirikan rumah tangga.
“Walaupun tempoh perkenalan singkat, saya bersyukur majlis pernikahan hari ini berjalan lancar manakala mengadakan majlis resepsi pula bakal diadakan selepas sambutan Aidilfitri nanti,” katanya.

Mengenai bulan madu, dia dan suami masih belum mempunyai perancangan dan mungkin akan memilih Sabah sebagai destinasi pilihan.
“Kami masih tiada perancangan untuk bulan madu, sebab kami nak tengok jadual terlebih dahulu kerana risau kalau suami atau saya masih ada kerja yang harus diselesaikan.
“Selain itu, kami juga mahu kukuhkan ekonomi terlebih dahulu tetapi jika ada rezeki lebih, insya-Allah akan ke beberapa lokasi menarik dalam negara seperti di Sabah,” jelasnya. – KOSMO! ONLINE


EPL: Arsenal bangkit tewaskan Aston Villa
Oleh KOSMO

18 Februari 2023, 10:48 pm
LONDON – Arsenal mengharungi masa kecederaan babak kedua dengan penuh gemilang apabila berjaya menghasilkan dua gol dalam tempoh lima minit untuk tewaskan Aston Villa 4-2 pada aksi Liga Perdana Inggeris di Villa Park, sebentar tadi.
Kejayaan itu menamatkan kemarau kemenangan The Gunners selepas dipalit kekalahan kepada Everton dan Manchester City serta seri dengan Brentford dalam tiga perlawanan terakhir.
Terdahulu, kesilapan Oleksandr Zinchenko di awal permainan yang membiarkan Matty Cash merampas bola mengundang padah apabila kesempatan pada minit ke-5 itu berjaya dimanfaatkan dengan baik oleh Ollie Watkins untuk membuka jaringan buat tuan rumah.
Selang 11 minit selepas itu, kedudukkan kembali seimbang, menyaksikan Bukayo Saka meledak gol penyamaan buat Arsenal namun penguasaan yang dipamerkan The Gunners tidak menghadirkan rasa gerun buat Aston Villa apabila memperoleh gol kedua menerusi Philippe Coutinho pada minit ke-31.
Bersambung babak kedua, Arsenal kekal dengan penguasaan manakala Aston Villa yang buru kebangkitan semula selepas kecewa dalam dua aksi terakhir lebih banyak bertahan dan tertumpu kepada serangan balas setiap kali pemain lawan hilang bola.
Hasilnya, minit ke-61, Zinchenko kembali menceriakan pasukannya apabila rembatan leret dilakukannya dari luar kotak penalti gagal disekat oleh penjaga gol tuan rumah, Emiliano Martinez.

Minit ke-77, Arsenal sepatutnya mampu berada di depan sebaliknya sepakan Martin Odegaard dalam situasi terbuka serong ke sebelah kiri gawang Aston Villa.
Sikap tidak putus asa pemain Arsenal sepanjang kecederaan membuahkan hasil apabila memperoleh dua lagi gol menerusi jaringan sendiri Martinez dan Gabriel Martinelli. – KOSMO! ONLINE


Mangsa nahas motosikal berkuasa tinggi seorang doktor gigi
Oleh MUHAMMAD NAJIEB AHMAD FUAD

18 Februari 2023, 8:25 pm
PETALING JAYA – Menteri Kesihatan Dr. Zalina Mustafa mengucapkan takziah kepada kakitangan kementerian itu yang maut bersama suami dalam kemalangan jalan raya di Kilometer 296.9, Lebuh Raya Utara-Selatan arah utara di Perak semalam.
Zalina dalam satu hantaran di laman Facebooknya hari ini berkata, beliau mengesahkan mangsa ialah Dr. Azura Abdullah merupakan seorang pegawai pergigian di Daerah Lembah Pantai dan anggota Persatuan Pakar Kesihatan Awam Pergigian Malayasia (Madphs).
“Saya menerima satu khabar duka bahawa Dr. Azura Abdullah, iaitu seorang Pegawai Pergigian di Daerah Lembah Pantai, juga merupakan Madphs serta suaminya telah ditimpa kemalangan jalan raya di Lebuhraya Tapah ke Gopeng, dan menghembuskan nafasnya yang terakhir.
“Mari bersama mendoakan kedua-dua jenazah pasangan tersebut ditempatkan dikalangan orang-orang yang beriman dan sentiasa berada di bawah lindungan Allah SWT,” katanya di sini hari ini.
Terdahulu, Kosmo! melaporkan, sepasang suami isteri maut selepas motosikal berkuasa tinggi yang ditunggang mereka bergesel dengan sebuah kereta di Kilometer 296.9, Lebuh Raya Utara-Selatan arah utara di sini semalam.
Dalam kejadian pada pukul 6.15 petang itu, mangsa, Mohd. Rizal Othman, 48, dan isteri, Azura, 48, cedera parah dan meninggal dunia di tempat kejadian.

Nahas tersebut membabitkan motosikal jenis BMW R1200 GS Adventure ditunggang mangsa dan kereta Perodua Bezza dipandu wanita berusia 25 tahun. – KOSMO! ONLINE


Wanita masak mi hitam kelihatan seperti cacing, ular
Oleh KOSMO!

18 Februari 2023, 7:30 pm
BANGKOK – Satu klip video menunjukkan seorang wanita memasak mi hitam sehinggakan ada penonton di media sosial menganggap dia memasak cacing untuk dimakan, lapor portal berita Ndtv semalam.
Dalam klip tersebut, dia menambah mi hitam ke dalam kuali yang sudah ada bawang, udang, cili dan daun selasih yang terlebih dahulu digoreng.
Wanita itu menggaulkan semua bahan itu dan menambahkan lagi beberapa biji cili sebelum menghidangkan mi tersebut di atas pinggan.
Sejak dikongsi di media sosial, video tersebut mendapat lebih lima juta tontonan dan lebih 97,000 tanda suka selain mendapat ribuan komen tentang masakan itu.
Malah, ada netizen membandingkan cara masakan tersebut dengan cacing dan ular kerana bentuknya yang kelihatan seperti kedua-dua haiwan tersebut.
“Adakah hanya saya yang menyangka ia adalah cacing,” kata seorang netizen yang memberikan komen tentang masakan tersebut.

Terdapat juga komen yang menyatakan ia adalah anak ular kerana bentuk mi tersebut yang panjang dan berwarna hitam. – Agensi


JPN P. Pinang pandang serius isu pelajar terlibat vandalisme
Oleh KOSMO!

18 Februari 2023, 11:39 pm
GEORGE TOWN – Jabatan Pendidikan Negeri (JPN) Pulau Pinang memandang serius sebarang salah laku termasuk perbuatan vandalisme dan gangsterisme membabitkan pelajar sekolah di negeri ini.
JPN Pulau Pinang dalam satu kenyataan berkata, pihak pentadbir sekolah di semua peringkat seringkali diingatkan untuk mengambil langkah-langkah wajar bagi membendung dan mencegah perlakuan sedemikian.
“JPN Pulau Pinang mengambil maklum tentang rakaman video tular, yang mana memaparkan perlakuan murid merosakkan harta benda sekolah pada hari akhir sesi persekolahan 2022.
“JPN Pulau Pinang amat kesal akan kejadian tersebut dan akan memastikan isu ini diberi perhatian yang serius oleh pihak sekolah,” kata JPN Pulau Pinang di sini hari ini.
Menurut JPN Pulau Pinang, langkah didikan akhlak serta pencegahan akan segera diambil bagi memastikan kes demikian tidak berulang.
“Tindakan sewajarnya sedang diambil oleh pihak sekolah yang mana sekolah telah memanggil murid terlibat bersama waris mereka
hari ini (18 Februari) bagi membincangkan isu ini.

“Murid akan dilibatkan dalam khidmat komuniti sebagai intervensi sahsiah dan adab bagi memastikan perkara yang sama tidak berulang lagi. Nilai kerugian kerosakan harta benda sedang dalam siasatan,” jelas kenyataan itu.
Tambah kenyataan itu, JPN Pulau Pinang sentiasa komited untuk memastikan kesejahteraan guru dan murid diberi perhatian sekali gus mempergiatkan kempen hentikan vandalisme serta pelan tindakan yang komprehensif selari dengan tujuh teras KPM.
“Dalam masa yang sama, portal-portal yang menyiarkan video tersebut tanpa menutup muka murid disaran untuk memadam video tersebut
kerana bercanggah dengan Seksyen 15 Akta Kanak-Kanak 2001,” kata JPN Pulau Pinang. – KOSMO! ONLINE


Dua pesawat angkut berlepas ke Syria bawa bantuan mangsa gempa
Oleh AMREE AHMAD

18 Februari 2023, 11:28 pm
PUTRAJAYA – Dua buah pesawat angkut milik Tentera Udara Diraja Malaysia (TUDM) hari ini berlepas ke Syria bagi membawa bantuan kepada mangsa gempa bumi di negara berkenaan.
Menurut Wisma Putra, pesawat jenis A400M itu berlepas pada pukul 10 malam dari Pangkalan Udara Subang, Selangor dengan mengangkut 42 tan sumbangan.
“Selain kru TUDM yang bertugas, penerbangan khas itu turut melibatkan seramai 51 wakil daripada pelbagai kementerian dan badan-badan bukan kerajaan (NGO) tempatan.
“Penerbangan ke Syria akan mengambil tempoh masa selama 17 jam 30 minit dengan melalui ruang udara beberapa negara dan dua persinggahan teknikal,” katanya tadi.
Ia diketuai Timbalan Ketua Setiausaha Hubungan Pelbagai Hala Kementerian Luar, Datuk Cheong Loon Lai dan diiringi Panglima TUDM, Tan Sri Mohd. Asghar Khan Goriman Khan.
Bantuan kemanusiaan tersebut berjaya dikumpulkan sejak Rabu lalu untuk mangsa bencana tersebut di utara Syria yang dilanda tempias gempa dari selatan Turkiye minggu lepas.

Antara barangan tersebut ialah makanan siap sedia dimakan, keperluan bayi, ubat-ubatan, set generator elektrik, pakaian dan selimut, kelengkapan diri, khemah serta karpet lantai.
Pesawat tersebut dijangka mendarat di Lapangan Terbang Antarabangsa Damsyik tengah hari esok sebelum penghantaran dilaksanakan ke zon terjejas gempa. – KOSMO! ONLINE


Papuh setuju harga lantai pakej umrah ekonomi bermula RM7,800
Oleh AMREE AHMAD

18 Februari 2023, 9:48 pm
PUTRAJAYA – Umat Islam negara ini yang ingin menunaikan ibadah umrah dengan kos paling rendah perlu bersedia membayar sekurang-kurangnya RM7,800 bagi setiap individu.
Presiden Persatuan Agensi Pelancongan Umrah dan Haji Malaysia (Papuh), Datuk Seri Razali Mohd. Sham berkata, pihaknya telah mencapai kata sepakat meletakkan harga lantai tersebut untuk pakej ekonomi.
“Bagi bakal jemaah umrah yang memilih pakej premium atau turut disebut sebagai VIP, harga lantainya ditetapkan bermula daripada RM14,000.
“Kami berharap agar bakal jemaah umrah dapat memahami situasi berlaku sekarang yang mengakibatkan berlakunya kenaikan harga drastik,” katanya dalam satu kenyataan tadi.
Jelasnya, Papuh turut menyarankan supaya bakal jemaah lebih berhati-hati dalam memilih pakej umrah jika harga ditawarkan tidak munasabah bagi mengelakkan sebarang penipuan.
“Kami telah bersepakat mengenai kenaikan harga tiket penerbangan dan hotel penginapan di kota suci Mekah dan Madinah yang melonjak sejak akhir tahun lepas lagi.

“Antara faktor yang dikenal pasti antaranya disebabkan permintaan bagi ibadah umrah yang semakin tinggi daripada bakal jemaah seluruh dunia ekoran pasca pandemik Covid-19,” jelasnya.
Ketika ini, Kementerian Pelancongan, Seni dan Budaya (Motac) yang mengawal selia urusan agensi ibadah umrah tempatan menetapkan kos paling minimum pada kadar RM6,000. – KOSMO! ONLINE


Amerika belanja RM1.7 juta bedil belon RM53
Oleh KOSMO!

18 Februari 2023, 9:37 pm
WASHINGTON – Amerika Syarikat (AS) didakwa membelanjakan £318,000 (RM1.7 juta) dengan menggunakan peluru berpandu untuk menembak jatuh sebuah objek terbang tidak dikenali (UFO) yang didakwa belon milik penduduk tempatan berharga £10 (RM53), lapor akhbar Daily Star semalam.
Objek yang ditembak jatuh pada Ahad minggu lalu adalah peranti ketiga yang dikesan di langit Washington beberapa hari sebelumnya.
Perbualan antara juruterbang pesawat tempur yang berada di udara mendedahkan kekeliruan mengenai objek tersebut.
“Saya tidak benar-benar memanggilnya belon…Saya tidak tahu apa…Saya boleh melihatnya menggunakan mata saya,” kata seorang juruterbang.
Pegawai tentera kemudian menggambarkan objek itu sebagai sebuah ‘struktur berbentuk oktagon’.
Bagaimanapun, objek itu kemudian didakwa sebagai sebuah belon milik Briged Belon Bottlecap Illinois Utara. Blog briged itu baru-baru ini mendakwa belon miliknya yang diterbangkan telah hilang.

Belon itu didakwa hilang sekitar masa yang sama Presiden AS, Joe Biden mengarahkan peluru berpandu yang mahal untuk menembak jatuh sebuah UFO di kawasan itu.
Belon itu dipercayai mengelilingi dunia enam kali sebelum hilang, berharga sekitar £10 (RM52) dan merupakan belon Mylar perak 81 sentimeter yang digunakan oleh penggemar dalam penerbangan altitud tinggi untuk mendapatkan data cuaca. – Agensi


Projek monorel Putrajaya boleh siap jika diserah pihak swasta – Tun M
Oleh MOHD. HUSNI MOHD. NOOR

18 Februari 2023, 8:37 pm
PUTRAJAYA – Projek monorel Putrajaya sepatutnya sudah siap dan boleh digunakan ketika ini jika ia diambil alih oleh pihak swasta.
Bekas Perdana Menteri, Tun Dr. Mahathir Mohamad berkata, ada pihak swasta yang berhasrat membangunkan projek itu, namun tidak dipersetujui kerajaan.
Katanya, projek yang diilhamkan beliau itu terbengkalai sejak 2004 iaitu setahun selepas meletakkan jawatan sebagai Perdana Menteri.
“Kita sepatutnya boleh berbangga dengan projek monorel ini kerana kita bukan pinjam daripada orang lain. Ia bukan projek ciptaan orang lain tetapi kita punya.
“Saya tidak faham setelah kita buat keputusan untuk bangunkan projek monorel di Putrajaya, malah sudah ada jalan untuk monorel tersebut dan jambatan gantung pun sudah ada,” katanya pada sidang media di sini hari ini.
Katanya, beliau difahamkan projek itu ditangguhkan disebabkan kerajaan tidak mahu meneruskan projek tersebut atau tiada duit untuk melaksanakannya.

Laporan Ketua Audit Negara (LKAN) Tahun 2021 Siri 2 sebelum ini melaporkan berlaku pembaziran bagi pengurusan pembangunan Putrajaya berjumlah RM812.91 juta.
Pembaziran itu termasuklah penangguhan projek monorel berjumlah RM797.18 juta termasuk penyenggaraan terowong pengangkutan awam itu bernilai RM2.16 juta.
LKAN mendedahkan penangguhan pembangunan mod pengangkutan monorel itu turut memberi kesan kepada perkhidmatan bas dan penggunaan fasiliti berkaitan di Putrajaya
Pelaksanaan projek monorel tersebut meliputi dua laluan iaitu Laluan 1 sepanjang 13.2 kilometer (km) manakala Laluan 2 sepanjang 6 km selain stesen monorel yang dibina di Terminal Putrajaya Sentral Presint 7 tetapi masih belum siap sepenuhnya.
Laporan itu mendedahkan kerja pembinaan infrastruktur monorel tersebut ditangguhkan pada 2004, bagaimanapun pihak Audit tidak dapat mengesahkan justifikasi penangguhan projek kerana tiada dokumen sokongan diperoleh.
Lawatan fizikal Audit pada 16 Ogos 2022 mengesahkan bahawa sebahagian infrastruktur seperti kerangka asas bagi terowong, tiang-tiang bagi landasan dan jambatan untuk monorel telah dibina.- KOSMO! ONLINE


Cadang tubuh Suruhanjaya Keselamatan Siber tangani tipu online
Oleh MUHAMMAD NAJIEB AHMAD FUAD

18 Februari 2023, 5:44 pm
PETALING JAYA – Kementerian Komunikasi dan Digital bercadang menubuhkan Suruhanjaya Keselamatan Siber bagi menangani isu penipuan dalam talian di negara ini.
Menterinya, Fahmi Fadzil berkata, penubuhan itu bagi mengawal selia segala hal berkaitan keselamatan berkaitan siber dalam negara.
Menurut beliau, perkara itu akan dibincangkan bersama Agensi Keselamatan Siber Negara (NACSA) dan agensi-agensi lain sebelum ia diumumkan,
“Kita ada agensi tertentu seperti Unit Pemodenan Tadbiran dan Perancangan Pengurusan Malaysia (MAMPU) contohnya yang membantu menyelaraskan.
“Kita sedang melihat beberapa agensi yang sedang berbincang dengan pihak kementerian termasuk NACSA untuk meneliti aspek perundangan yang perlu menjadi asas untuk satu koordinasi lebih menyeluruh melibatkan semua kementerian lain.
“Jadi pada waktu ini kita melihat…kita perlu buat penilaian dan saya percaya ia tidak terlalu lama. Kita akan umumkan bersama garis masa pelaksanaan sebab isu keselamatan siber sangat penting,” katanya kepada pemberita selepas merasmikan Majlis Jelajah Anti Scam Kebangsaan 2023 di sini hari ini.

Turut hadir Pengerusi Lembaga Pengarah Cyber Security (CSM), Tan Sri Zulkifeli Mohd. Zin dan Ketua Pegawai Eksekutif CelcomDigi, Datuk Idham Nawawi.
Dalam pada itu, Fahmi berkata, terdapat keperluan bagi kerajaan meminda Akta Perlindungan Peribadi 2010 (Akta 709) untuk menangani isu kebocoran data pengguna bagi mengelakkan lebih ramai orang menjadi mangsa penggodam tidak bertanggungjawab.
Ujarnya, pindaan tersebut perlu dilaksanakan bagi memastikan semua organisasi yang mengendalikan data bagi tujuan transaksi komersial atau keselamatan memahami tanggungjawab melindungi data pribadi pengguna.
“Pindaan ini untuk memahamkan mereka sekiranya culas dan gagal melindungi (data pengguna), mereka akan dikenakan penalti yang lebih serius.
“Pada waktu ini mereka seperti tidak ada rasa segan silu kalau berlaku ketirisan data pengguna, malah jika buat penafian, tidak ada pengesahan sama ada kenyataan itu benar atau tidak,” katanya.
Sementara itu, Fahmi berkata, kerajaan akan meminta semua agensi media termasuk swasta untuk terus mempromosi langkah kerajaan menangani isu penipuan dalam talian melalui platform media massa pada masa akan datang.
“Bagi saya ini merupakan satu perang psikologi yang perlu dilakukan, saya dan pihak kementerian akan teliti apa yang boleh kita lakukan dan ikhtiar bagi Jelajah Anti Scam dapat capaian meluas melalui media massa,” ujarnya. – KOSMO! ONLINE


Kerajaan Terengganu sedia dengar rayuan penerbit filem Pulau
Oleh MOHD AZLI ADLAN

18 Februari 2023, 5:07 pm
KUALA TERENGGANU – Kerajaan negeri Terengganu bersedia untuk bertemu dengan penerbit filem Pulau bagi membincangkan isu pengharamannya di negeri ini.
Menteri Besar Terengganu, Datuk Seri Dr. Ahmad Samsuri berkata, kerajaan negeri bersedia mendengar penjelasan dan rayuan yang bakal dikemukakan penerbit filem tersebut.
“Kita tunggu apa bentuk rayuan, apa justifikasi yang diberikan (penerbit filem pulau). Pihak berkuasa tempatan (PBT) harus diberi ruang untuk menilai.
“Sebelum ini, kita buat keputusan (mengharamkan tayangan di pawagam) berdasarkan trailer (filem Pulau),” katanya ketika ditemui selepas merasmikan penutup Karnival Orang Kurang Upaya Terengganu di sini hari ini.
Beliau mengulas keputusan kerajaan negeri Terengganu mengharamkan tayangan filem Pulau di semua pawagam di negeri ini.
Penerbit filem Pulau, Fred Chong pula dipetik sebagai berkata, pihaknya mahu mengemukakan rayuan kepada kerajaan negeri Terengganu bagi membolehkan tayangannya yang dijadual mulai 9 Mac depan diteruskan.

Jelas Ahmad Samsuri, kerajaan negeri Terengganu bertanggungjawab menjaga moral rakyatnya bagi menjamin keberkatan.
“Sepatutnya prosedur (filem) harus melihat budaya dan sensitiviti masyarakat keseluruhan negeri di Malaysia. Barulah lahir sebuah filem yang menetapi kehendak dan tidak menimbulkan masalah,” katanya. – KOSMO! ONLINE


Liga Hoki Malaysia: THT berpesta gol belasah TNB Thunderbolts 8-1
Oleh TENGKU DANISH BAHRI TENGKU YUSOFF

18 Februari 2023, 7:08 pm
KUALA TERENGGANU – Pasukan Hoki Terengganu (THT) berpesta gol membelasah TNB Thunderbolts 8-1 di Stadium Hoki Majlis Bandaraya Kuala Terengganu (MBKT) di sini sebentar tadi.
Pesta jaringan tuan rumah dimulakan menerusi jaringan padang Muhammad Marhan Jalil pada minit kelapan disusuli tolakan mudah Shello Silverius pada minit ke-13.
Ketinggalan dua gol, TNB Thunderbolts merapatkan kedudukan pada minit ke-21 hasil pukulan sudut penalti Akmal Azaman yang menewaskan penjaga gol THT, Hafizuddin Othman.
THT tidak menunggu lama untuk kembali mengganas dengan menambah jaringan melalui pukulan ‘reverse’ penyerang sensasi, Faizal Saari yang menerima umpanan Mohd. Fitri Saari dari sebelah kiri.
Pemain bintang Korea Selatan, Jang Jongyun pula membawa kedudukan 4-1 sehingga tamat separuh masa setelah menyudahkan pukulan sudut penalti pada minit ke-24.
TNB Thunderbolts semakin tertekan apabila Jonghyun meledak lagi pada minit ke-50 juga melalui pukulan sudut penalti untuk meletakkan THT selesa mendahui 5-1.

Gol keenam tuan rumah terhasil selepas gerakan solo Jonghyun berjaya disudahkan oleh Mohd. Fitri (m-57) sebelum pemain Korea Selatan itu melengkapkan hatrik pada minit ke-59.
Faizal menambah duka pasukan lawan hasil jaringan kelapan melalui gol padang pada hujung permainan sekaligus memastikan kemenangan 8-1 memihak THT.
Juara bertahan Liga Hoki Malaysia (MHL) itu mengumpul 13 mata daripada lima perlawanan untuk mencabar Maybank, manakala TNB Thunderbolts kekal di tempat keenam dengan empat mata. – KOSMO! ONLINE


Baby Shima bertudung, hormat Israk Mikraj
Oleh NUR EMIRA SAIZALI

18 Februari 2023, 7:09 pm
PETALING JAYA – Penyanyi sensasi Baby Shima menuai perhatian ramai apabila tampil dengan imej bertudung dalam sebuah persembahan sempena sambutan Israk Mikraj, hari ini.
Pemilik nama penuh Nor Ashima Ramli itu memberitahu, imej berhijab berkenaan merupakan keputusannya sendiri bagi menghormati hari mulia tersebut.
“Selesai bergoyang ya habibi hari ini. Lain kali datang dahulu sebelum berkata-kata.
“Apabila mendapat tahu ada persembahan pada hari Israk Mikraj, saya sendiri ingin tampil sebegini,” katanya dalam satu entri Instagram hari ini.
Dia bagaimanapun melahirkan rasa kecewa apabila terdapat segelintir individu melemparkan tuduhan awal sebelum dia tampil dengan imej bertudung.
“Sebelum muncul buat persembahan, ramai pula memilih untuk berkata terlebih dahulu sehingga ada yang tuduh saya tidak menghormati hari mulia ini.

“Sedangkan mereka belum melihat dahulu penampilan yang akan saya persembahkan.
“Saya tahu bagaimana untuk menyesuaikan diri tanpa disuruh oleh siapa pun,” ujarnya.
Difahamkan, pelantun lagu Lalai itu dijemput mengadakan persembahan sempena sambutan Israk Mikraj di Kuantan, Pahang hari ini.
Menerusi video yang dimuat naik Shima, dia turut mendendangkan selawat ke atas Nabi Muhammad SAW.
Sebelum ini, dia kerap dihambat kontroversi apabila sering muncul dengan video bergelek dan imej seksi. – KOSMO! ONLINE


Kecewa jumpa kotak kondom dalam poket seluar suami
Oleh KOSMO!

18 Februari 2023, 5:33 pm
PETALING JAYA – Hancur hati seorang isteri apabila menjemui sekotak kondom di poket seluar suaminya sebaik sahaja lelaki itu pulang dari bekerja di luar kawasan selama tiga hari.
Perkongsian mengenai nasib malang wanita itu dikongsi pengacara, Fedtri Yahya di akaun Twitternya semalam.
Menurut wanita itu, dia tidak dapat mengikut suaminya bekerja di Kedah selama tiga hari kerana perlu menghadiri karnival kerja di ibu kota baru-baru ini.
“Bila suami pulang saya jumpa kotak kondom dalam (seluar) jeans dia. Satu pek sudah terpakai, hancur hati saya. Rasa terketar-ketar,” katanya.
Tidak berakhir di situ, wanita tersebut turut mendedahkan sikap suami yang sudah dinikahi selama empat tahun dan dikurniakan dua cahaya mata itu.
Katanya, suaminya itu kerap culas memberi nafkah selain sering meminta dirinya untuk membayar separuh daripada komitmen bulanan keluarga walaupun tidak bekerja.

“Saya tak bekerja, sebab jaga keluarga. Suami kerja professional, gaji lima angka sebulan. Tapi, nafkah suami selalu culas, kadang-kadang dia bagi saya RM60 sahaja sebulan.
“RM60 itu termasuk makan minum pakai dan untuk anak anak. Bila saya minta lebih, dia kata komitmen banyak,” jelasnya.
Katanya, keadaan itu membuatkan dia terpaksa meminjam daripada ahli keluarga atau mengambil upah membuat kuih bagi membantu menjelaskan komitmen bulanan.
“Suami saya seorang narsisistik. Depan masyarakat dia nampak sempurna, suka menderma, sopan santun dan baik. Tapi realitinya, dia suka mencarut, menghina, mendera mental dan kedekut dengan saya serta keluarga,” tambahnya.
Wanita itu turut mendedahkan dia selalu terfikir ingin membunuh diri kerana terlalu tertekan dengan masalah itu, bagaimanapun dia perlu terus kuat untuk anak-anak serta ibunya.
“Sekarang saya sedang berusaha mencari kerja untuk menyara anak-anak dan ibu saya. Tapi belum ada rezeki.
“Saya dapat banyak temu duga, cuma rezeki belum sampai,” katanya. – KOSMO! ONLINE


Rumah lelaki jual anak buaya di TikTok diserbu
Oleh KOSMO!

18 Februari 2023, 7:00 pm
BANGKOK – Pihak berkuasa di Thailand menyerbu kediaman seorang lelaki tempatan di Phuket kerana menjual anak buaya menerusi aplikasi TikTok, lapor laman berita Thaiger semalam.
Ketika serbuan, pegawai dari Pejabat Perikanan Wilayah Phuket berjaya merampas 22 ekor anak buaya air tawar dari rumah suspek di Moo 8 SriSoonthorn, di daerah Thalang.
Petugas menemui buaya di kawasan rumah tersebut yang ditempatkan di dalam kolam kecil.
Serbuan itu dilakukan susulan aduan yang diterima mengenai iklan penjualan buaya di laman TikTok. Iklan itu menawarkan buaya untuk dihantar ke mana-mana kawasan di Thailand, demikian menurut laporan rasmi.
Theeradej, 35, berkata, dia sebelum ini mempunyai permit sah untuk memperdagangkan haiwan liar yang diperoleh hasil pembiakan itu, namun permitnya tamat pada 9 September tahun lalu.
Lelaki itu mengaku dia terus menjual anak buaya melalui Internet, lapor akhbar The Phuket News.

Suspek didakwa dengan kesalahan pemilikan haram hidupan liar yang dilindungi di bawah AKta Pemuliharaan dan Perlindungan Hidupan Liar 2019.
Penternakan buaya menjadi industri popular di Thailand dengan beberapa ladang di seluruh negara dikhususkan untuk penternakan bagi mendapatkan kulit dan daging buaya.
Bagaimanapun, industri itu dikritik kerana kesannya terhadap populasi buaya dan layanan tidak berperikemanusiaan terhadap haiwan tersebut.
Beberapa ladang didapati mengurung buaya di kawasan sempit dan terdapat laporan mengenai penganiayaan dan penderaan. – Agensi


Netizen risau bayi berat 25 kilogram
Oleh KOSMO!

18 Februari 2023, 5:17 pm
JAKARTA – Sebuah klip video tular di media sosial Indonesia memaparkan seorang bayi berusia satu tahun yang mempunyai berat badan mencecah 25 kilogram , lapor laman berita Liputan6 hari ini.
Video itu dimuat naik dalam akaun TikTok @ismibossgep78.
Berdasarkan rakaman, kelihatan dua lelaki dewasa bergilir-gilir mendukung seorang bayi yang gemuk dan comel.
Seperti yang dilihat dalam video tersebut, bayi itu mempunyai saiz yang lebih besar jika dibandingkan dengan bayi sebayanya.
Video tersebut mendapat perhatian netizen di ruangan komen dengan sebilangan mereka bimbang tentang kesihatan bayi berkenaan.
“Jangan dibiarkan begitu, sementara masih kecil, segeralah berjumpa doktor demi bayi tersayang,” kata seorang netizen.

“Jaga dan sesuaikan pemakanan, cepat pergi ke pakar kanak-kanak, maaf nasihat,” komen netizen lain. – Agensi


Pasangan Thailand, Indonesia paling curang, Malaysia paling setia
Oleh KOSMO!

18 Februari 2023, 6:30 pm
JAKARTA – Indonesia menduduki tempat kedua selepas Thailand yang mana rakyatnya paling ramai curang terhadap pasangan mereka berdasarkan kaji selidik aplikasi Justdating, lapor portal berita Lampungpro.co hari ini.
Hasil kaji selidik itu menunjukkan bahawa 40 peratus kaum lelaki dan perempuan di Indonesia mengaku pernah curang dan mengkhianati pasangannya, manakala Thailand berada di tangga pertama dengan 50 peratus responden mengaku melakukan perbuatan tersebut.
Sementara itu, hanya 30 peratus pasangan di Taiwan dan Singapura yang mengaku curang manakala Malaysia mendapat jolokan sebagai negara paling setia.
Ini adalah kerana hanya 20 peratus responden di negara berkenaan mengaku pernah curang terhadap pasangan masing-masing, demikian menurut kaji selidik tersebut.
Kajian itu menunjukkan bahawa kaum lelaki di Indonesia menganggap perbuatan curang hanya berlaku apabila pasangan mereka keluar dengan kekasih lain.
Bagaimanapun, bagi golongan wanita di negara tersebut, mereka menganggap perbuatan tersebut berlaku jika jika pasangan mereka berinisiatif mahu berkenalan atau menghantar pesanan kepada wanita  lain. – Agensi


Pengantin perempuan minta kain kafan sebagai mas kahwin
Oleh KOSMO!

18 Februari 2023, 6:00 pm
JAKARTA – Sebuah klip video tular di media sosial Indonesia memaparkan senario ijab kabul sepasang pengantin di Lombok yang menjadikan kain kafan sebagai mas kahwin, lapor portal berita Wolipop hari ini.
Video itu dimuat naik dalam akaun TikTok @panggilaku_panda.
Berdasarkan rakaman, pengantin lelaki didengari menyebut mahar perkahwinan berupa kain kafan dan wang tunai berjumlah 2.58 juta rupiah (RM753).
“Saya nikahkan saudara dengan Baiq Sri Rtana Wahyuningsih binti Selamat Harta dengan kain kafan dan mas kahwin 2.58 juta rupiah dibayar tunai,” ucap kadi.
Video itu mendapat perhatian orang ramai di ruangan komen yang mempersoalkan pemilihan mahar dan lokasi perkahwinan itu.
Menjawab pertanyaan netizen, pengguna akaun tersebut berkata: “Sudah ditawarkan mas kahwin lain oleh suami tetapi si isteri tidak mahu,” katanya.

Wolipop kemudian menghubungi pemilik akaun tersebut, Febriana Dwi Sulastri yang menjelaskan bahawa pengantin itu adalah ibu saudaranya.
“Yang ditawarkan hanyalah kesenangan dunia dan kain kafan mengingatkan kita dengan kematian dan melambangkan ikatan cinta sampai ajal memisahkan,” kata Febriana yang menetap di Mataram, Lombok.
Jelas Febriana, majlis pernikahan itu berlangsung pada 18 Januari 2023 dengan berkonsepkan adat suku Sasak.
“Semua keluarga terkejut, ramai yang melarang sampai orang tuannya tidak setuju, tapi si pengantin wanita tetap mau mahar itu,” tambahnya. – Agensi.


Tun M beri bayangan sertai Putra
Oleh MOHD. HUSNI MOHD. NOOR

18 Februari 2023, 7:03 pm
PUTRAJAYA – Bekas Perdana Menteri, Tun Dr. Mahathir Mohamad memberi bayangan akan menyertai Parti Bumiputera Perkasa Malaysia (Putra) selain berhasrat menjadi penasihat parti itu.
Mahathir berkata, beliau menggangap jemputan untuk menyertai Putra sesuai dengan perjuangan dan prinsip politiknya iaitu membela nasib orang Melayu dan menolak amalan rasuah.
“Saya ucap terima kasih atas jemputan ini dan saya akan meneliti terlebih dahulu sama ada Putra sesuai atau tidak dengan saya. Setakat ini, saya tidak nampak sebab yang saya tidak boleh terima parti ini.
“Saya akan fikir secara mendalam sebelum keputusan dibuat. Saya akan buat permohonan jadi ahli dan kalau mahu bagi saya sebagai penasihat parti, saya boleh bagi nasihat,” katanya selepas sidang media bersama pimpinan di sini hari ini.
Menurut Mahathir, beliau berharap dapat memberi panduan kepada Putra dan meneruskan perjuangan serta mencapai matlamat untuk selamatkan kaum Melayu di negara ini.
Sementara itu, Presiden Putra, Datuk Ibrahim Ali berkata, beliau percaya Dr. Mahathir masih ada aura sebagai pemimpin sekali gus memimipin parti itu.

“Kita mahu Tun sertai Putra. Kami mohon seikhlas hati dan tidak timbul soal Tun mahu memohon sertai atau tidak. Kita juga jemput 14 bekas pimpinan Parti Pejuang Tanah Air (Pejuang) untuk sertai Putra.
“Kita doakan agar Tun dan isteri, Tun Dr. Siti Hasmah Mohamad Ali diberi kesihatan berpanjangan dan kami mahu sehidup semati dengan perjuangan Tun,” katanya.
Media sebelum ini melaporkan Dr. Mahathir bersama 12 ahli lain memutuskan untuk keluar daripada Pejuang kerana memutuskan hubungan dengan Gerakan Tanah Air (GTA) – KOSMO! ONLINE


Saya doakan yang terbaik buat Shuib – Zara Zya
Oleh MOHD. HAIKAL ISA

18 Februari 2023, 4:15 pm
PETALING JAYA – Pernah digosipkan bercinta dengan duda ‘hot’ Shuib, pelakon Zara Zya mendoakan yang terbaik buat lelaki itu andai benar jodohnya dengan ahli perniagaan, Watie Hanifiah.
Zara atau nama sebenarnya, Zainurul Razia Mohd. Zainuddin juga tidak menafikan bahawa gosip percintaan antaranya dengan Shuib selama ini hanya untuk pemasaran atau ‘content’ semata-mata.
“Saya rasa khalayak tahu bahawa hubungan saya dengan Shuib memang untuk ‘marketing’ produk minuman (Bubblebee) pada waktu itu. Tapi, masih ada yang leka dan lupa tetap juga mendoakan (agar kami bersama).
“Untuk Shuib, sudah tentu saya sebagai kawan mendoakan yang terbaik buat dia. Insya-Allah semoga hubungannya dengan sesiapa pun yang dia pilih kekal hingga ke akhir hayat,” katanya kepada Kosmo! Online.
Zara, 38, yang ditemui pada acara sambutan ulang tahun penubuhan Noor Arfa ke-43 tahun tadi di Magica Hall, Cheras sebentar tadi mendedahkan bahawa hatinya juga sudah berpunya dan tidak menolak untuk menamatkan zaman bujang tahun ini.
“Ada lah. Ada (ketawa) tapi nantilah (saya dedahkan). Bukan pasal saya sekarang dah nak menginjak usia 40 tahun atau apa.
“Perkahwinan ini perlu tanya diri kita sama ada dah bersedia atau belum. Insya-Allah saya dah bersedia untuk bergelar isteri tahun ini. Doa-doakanlah,” ujarnya yang enggan mendedahkan gerangan lelaki yang sedang bertakhta di hatinya buat masa sekarang.

Terbaharu, pelakon drama rantaian Segenap Takdir itu digosipkan menjalin hubungan cinta dengan aktor kacak, Niezam Zaidi selepas foto mesra mereka dalam Instagram saling tak tumpah seperti pasangan kekasih. – KOSMO! ONLINE


Pembantu tadbir sekolah berputih mata, wang pinjaman RM32,125 lesap
Oleh ABDUL RASHID ABDUL RAHMAN

18 Februari 2023, 3:36 pm
KUANTAN – Akibat terpedaya dengan sindiket Macau Scam menyebabkan seorang pembantu tadbir sebuah sekolah di Jerantut di sini bagaikan dipukau apabila sanggup membuat pinjaman peribadi sepertimana diminta sindiket sebelum wang berkenaan dipindahkan kepada suspek.
Dalam kejadian berkenaan mangsa wanita yang berusia 35 tahun itu berputih mata apabila mengalami kerugian sebanyak RM32,125.36.
Ketua Polis Pahang, Datuk Seri Ramli Mohamed Yoosuf berkata, kejadian bermula pada 19 Januari lalu selepas mangsa menerima panggilan daripada suspek yang menyamar sebagai pekerja sebuah syarikat kurier dan pegawai polis.
“Suspek yang menyamar sebagai pekerja syarikat kurier dari Melaka memaklumkan bahawa mangsa mempunyai satu bungkusan yang tidak dapat dihantar kerana mempunyai barang diragui iaitu tiga keping kad pengenalan, tiga keping kad bank dan 30 kad sim.
“Suspek kemudiannya telah menyambungkan panggilan kepada individu yang menyamar sebagai pegawai polis yang menyatakan mangsa terlibat dalam penggubahan wang haram dan pemerdagangan manusia,”katanya dalam kenyataan di sini hari ini.
Menurut Ramli, mangsa kemudiannya diminta membuat rakaman video selama tiga hari mengenai aktiviti hariannya sebelum diarahkan membuat pinjaman peribadi.

Beliau memberitahu selepas membuat pinjaman peribadi sebanyak RM34,000 daripada sebuah bank mangsa diminta membuah pindahan wang sebanyak RM32,125.36.
Dalam pada itu beliau berkata kes ini disiasat mengikut Seksyen 420 Kanun Keseksaan dan siasatan giat dilakukan.
“Pihak Polis Kontinjen Pahang menasihatkan orang ramai yang menerima panggilan meragukan untuk segera membuat semakan dengan pihak polis atau agensi kerajaan berkenaan bagi mengelakkan dari menjadi mangsa penipuan.
“Sekiranya diminta memberikan apa-apa maklumat perbankan, jangan dedahkan apa apa maklumat dan masyarakat juga dinasihatkan supaya kerap membuat semakan atas kemasukkan dan pengeluaran wang yang mencurigakan dalam akaun sendiri supaya tidak menjadi suspek keldai akaun,”ujarnya. – KOSMO! ONLINE


Pisang goreng Indonesia diiktiraf manisan paling sedap di dunia
Oleh KOSMO!

18 Februari 2023, 3:52 pm
PETALING JAYA – Pisang goreng daripada Indonesia diiktiraf sebagai manisan bergoreng paling sedap di dunia selepas memungut markah 4.60 meninggalkan manisan daripada negara lain di belakangnya.
Menurut laporan yang dikeluarkan Tasteatlas, jumlah markah tersebut telah meletakkan manisan bergoreng negara itu di tangga teratas untuk kategori manisan bergoreng paling sedap di dunia.
Pisang goreng dari Indonesia juga berjaya mengalahkan beberapa manisan terkenal lain seperti bomboloni (Itali), churros (Sepanyol) dan donat (Amerika Syarikat).
Poster laporan yang dikeluarkan Tasteatlas.
Bagaimanapun, laporan yang mengumpulkan 50 jenis makanan manisan bergoreng dari seluruh negara itu tidak menyenaraikan sebarang manisan atau makanan dari Malaysia dalam cartanya.
Sementara itu, roti canai daripada Malaysia berjaya meraih tempat kedua dalam kategori makanan jalanan terbaik di dunia dengan berkongsi markah 4.8 dengan tiga makanan jalanan daripada negara lain.
Menerusi laporan yang sama, makanan tradisi rakyat Malaysia itu juga meninggalkan makanan terkenal yang lain seperti bubur ayam (Indonesia), shawarma (Lubnan) dan pizza (Itali) di belakangnya. – KOSMO! ONLINE.


PM lulus peruntukan bina lima masjid baharu di NS
Oleh ZAKKINA WATI AHMAD TARMIZI

18 Februari 2023, 4:12 pm
SEREMBAN – Perdana Menteri, Datuk Seri Anwar Ibrahim meluluskan peruntukan sebanyak RM31.8 juta bagi pembinaan lima buah masjid baharu di Negeri Sembilan.
Menteri Besar, Datuk Seri Aminuddin Harun berkata, jumlah berkenaan merupakan 60 peratus daripada keseluruhan kos pembinaan masjid-masjid berkenaan manakala selebihnya ditanggung oleh kerajaan negeri dan masyarakat.
Beliau menambah, peruntukan berkenaan diluluskan menerusi permohonan yang dibuat oleh kerajaan negeri hasil pertemuan pertamanya dengan Perdana Menteri.
“Berita baik untuk rakyat Negeri Sembilan, Perdana Menteri, Datuk Seri Anwar Ibrahim telah meluluskan peruntukan berjumlah RM31.8 juta bagi pembinaan masjid-masjid tersebut iaitu Masjid Terapung, Port Dickson; Masjid Ulu Beranang, Lenggeng; Masjid Kariah Talang Tengah, Kuala Pilah; Masjid Tuanku Munawir Seri Menanti, Kuala Pilah dan Masjid Bongek, Rembau,” katanya.
Beliau berkata demikian sewaktu berucap Majlis Israk Mikraj Peringkat Negeri Sembilan di Masjid Negeri, di sini malam semalam.
Sementara itu, Aminuddin berkata, sempena sambutan Israk dan Mikraj dan berada dalam bulan Rejab yang mulia, beliau menyeru umat Islam di negeri ini untuk memperkuatkan azam agar sentiasa bersegera mendirikan solat fardu dengan lebih baik menunaikannya secara berjemaah di masjid ataupun surau berhampiran.

“Saya mengimpikan rakyat di negeri ini untuk mengimarahkan masjid-masjid dan surau-surau demi mengukuhkan tali persaudaraan sesama kita tanpa mengira ideologi dan pemikiran politik,” katanya. – KOSMO! ONLINE


Hun Haqeem akui sudah lama ‘crush’ Daiyan Trisha
Oleh NUR EMIRA SAIZALI

18 Februari 2023, 3:30 pm
KUALA LUMPUR – Aktor Hun Haqeem mengakui sudah lama meminati pelakon dan penyanyi Daiyan Trisha yang disifatkan sebagai aktres berbakat besar.
Menurut Hun atau nama penuhnya, Haqeem Hermy, perasaan minat itu wujud pada awal kemunculannya sebagai anak seni sekitar tahun 2018.
“Saya masih ingat pada awal kerjaya, memang pernah cakap meminati Daiyan tetapi itu semua cerita lama.
“Hari ini, kami menjadi kawan seindustri dan bakal muncul dalam sebuah drama bersama nanti,” katanya kepada Kosmo! Online baru-baru ini.
Katanya, berpeluang bergandingan sebagai hero dan heroin dalam sebuah drama kelak memang satu impiannya sejak dahulu.
“Jadi, itulah keindahannya, dulu minat dan sekarang berlakon dalam satu drama bersama.

“Saya memang sangat teruja ditambah pula dia seorang pelakon yang hebat,” jelasnya.
Difahamkan, Hun dan Daiyan bakal muncul dalam sebuah naskhah terbitan Viu yang merupakan adaptasi daripada drama popular Korea Selatan iaitu W: Two Worlds
Terdahulu, tular sebuah video memaparkan Hun membuka rahsia bahawa Daiyan merupakan pelakon wanita yang diminati bintang drama Kampung People itu. – KOSMO! ONLINE


Penantian lebih 20 tahun penduduk flat bakal berakhir
Oleh ABDUL RAZAK IDRIS

18 Februari 2023, 4:40 pm
KLANG – Menteri Besar Selangor, Datuk Seri Amirudin Shari menguumkan khabar gembira kepada Penduduk Flat Seri Perantau yang menanti lebih dua dekad berhubung hak milik rumah mereka.
Menurut Amirudin, kerajaan negeri telah mengenal pasti 17 langkah atau prosedur yang perlu dipenuhi sebelum hak milik strata diserahkan kepada kira-kira 800 pemilik di 12 blok flat tersebut.
“Setakat ini 10 langkah telah diselesaikan dan ada lagi tujuh langkah sebelum hak milik strata diserahkan kepada penduduk.
“Batch (kumpulan) pertama yang akan kita selesaikan hak pemilikan masing-masing adalah pada Jun ini,” katanya pada Program Kita Selangor Penyayang di Flat Seri Perantau hari ini.
Mengulas lanjut, Amirudin berkata, kesemua hak milik strata tersebut akan diselesaikan secara keseluruhan menjelang Ogos nanti.
Tambah beliau, selain masalah hak milik strata. terdapat masalah lain flat tersebut yang akan turut diselesaikan.

“Masalah tersebut adalah berhubung pembayaran bil-bil tertentu. Sehubungan itu, semalam saya bersama Perdana Menteri telah berbincang tentang masalah tunggakan bayaran senggelaraan seperti bil air dan elektrik di pangsapuri-pangsapuri di Selangor.
“Alhamdullillah Perdana Menteri secara ‘verbal’ telah meluluskan sebahagian peruntukan (untuk tujuan pembayaran penyenggaraan). Saya akan susuli hari Isnin akan datang semasa mesyuarat langsung dengan Perdana Menteri,” ujarnya.


Contohi Tun Ghafar berbakti kepada negara – Tun Mahathir
Oleh KOSMO!

18 Februari 2023, 4:01 pm
SUNGAI BULOH – Generasi muda yang berkecimpung di dalam politik perlu menjadikan Allahyarham Tun Abdul Ghaffar Baba sebagai contoh bagaimana negarawan itu terlalu ingin menjadikan Malaysia sebagai sebuah negara yang berjaya dan dihormati.
Bekas Perdana Menteri, Tun Dr. Mahathir Mohamad memberitahu, Allahyarham tidak mengejar habuan ketika berada dalam tampuk pemerintahan kerajaan sebaliknya hanya bekerja untuk anak bangsa.
Katanya, Tun Abdul Ghafar adalah individu yang kuat bekerja dengan menjawat pelbagai jawatan ketika berkecimpung di dalam politik.
“Allahyarham juga seorang peminat sukan golf dan telah membuat mencipta sendiri reka bentuk tiga buah padang di negara itu. Salah satunya ialah Kelab Rahman Putra Malaysia di sini.
“Walaupun begitu, saya tidak bermain golf walaupun boleh berbuat demikian suatu ketika dahulu kerana berpandangan ia memerlukan masa yang panjang untuk dihabiskan,” katanya ketika berucap pada Kejohanan Tun Ghafar Cup di sini hari ini.
Jelas Tun Mahathir, ada pihak menggesanya bermain golf ketika menyaksikan dia memukul bola dan masuk ke dalam lubang semasa merasmikan satu acara, namun ia langsung tidak membuatkannya berubah fikiran.

“Apa yang dilakukan oleh Allahyarham Tun Ghafar merupakan sesuatu yang bagus dan saya mengucapkan takziah kepada ahli keluarga atas kehilangannya,” katanya.
Sementara itu, anak Allahyarham, Datuk Mohd.Tamrin berkata, ada sekali bapanya tidak memakai kasut ketika bermain golf.
“Saya sendiri tidak tahu apa sebab sebenarnya dan dalam fikiran saya yang masih kecil ketika itu adakah bapa saya ini miskin,” katanya yang turut hadir pada majlis itu.
Tun Ghafar Cup merupakan kejohanan yang julung kali diadakan bagi mengenang jasa Allahyarham Tun Abdul Ghafar terhadap pembangunan negara dan juga sumbangan Allahyarham dalam perkembangan industri golf pada era 80-an.
Kejohanan itu juga bagi mengenang jasa Allahyarham Tun Ghafar dan tarikh 18 Februari dipilih bersempena hari kelahiran Allahyarham.
Dalam majlis itu, Tun Mahathir turut melancarkan kronologi mengenai Allahyarham yang akan dipasang di kelab golf tersebut. – KOSMO! ONLINE
Kronologi mengenai Tun Ghafar yang akan dipasang di Kelab Rahman Putra Malaysia, Sungai Buloh.